Emu Nsɛm
© 2014 Watch Tower Bible and Tract Society of Pennsylvania
Onyankopɔn Betumi Akyekye Wo Werɛ 6
Onyankopɔn Pɛ Sɛ Ɔne Wo Fa Adamfo 7
Suasua Wɔn Gyidi—“Mesrɛ Mo, Muntie Dae a Maso Yi” 10
Nsɛm a Akenkanfo Bisa . . . Hena na Ɔbɔɔ Onyankopɔn? 15
NSƐM A NKURƆFO TAA BISA FA YEHOWA ADANSEFO HO—Adɛn Nti na Munni Buronya?
(Kɔ YƐN HO NSƐM > NSƐM A NKURƆFO TAA BISA)
ASƐM A ƐDA SO | ENTI WO HO HIA ONYANKOPƆN?
“Meyɛ mmɔborɔni ne ohiani. Yehowa na odwen me ho.”*—TETE ISRAELNI DAWID
Wohwɛ a, na ɛtɔ asom sɛ Dawid bɛka sɛ Onyankopɔn dwen ne ho? Wo nso ɛ? Onyankopɔn dwen wo ho? Nnipa pii wɔ hɔ a, wonnye nni sɛ ade nyinaa so tumfoɔ Nyankopɔn paa bedwen wɔn ho. Adɛn ntia?
Ade baako ne sɛ, yɛde nnipa toto Onyankopɔn ho a, yɛmmɛn no koraa. Ade yi, amanaman mpo, sɛ Onyankopɔn fi soro hwɛ wɔn a, ohu wɔn “sɛ bokiti mu nsuko biako, na obu wɔn sɛ nsenia so mfutuma bi kɛkɛ.” (Yesaia 40:15) Nhomakyerɛwfo bi a onnye Onyankopɔn nni mpo de, ɔkaa sɛ: “Obi gye di sɛ Onyankopɔn bi wɔ hɔ a odwen ne ho a, ɛnde na onii no nso de, odua bo papa.”
Ebinom nso wɔ hɔ a, wɔn suban nti, wɔn adwene yɛ wɔn sɛ wɔmfata mpo sɛ Onyankopɔn bebu wɔn ho akontaa. Ɛho nhwɛso ne ɔbarima bi a wɔfrɛ no Jim. Ɔkae sɛ: “Ná metaa bɔ mpae sɛ [Onyankopɔn mma] me abotare na mintumi nhyɛ me ho so, nanso mehu ara na me bo asan afuw. Enti mibenyaa adwene sɛ, bɔne adonnɔn me araa ma Onyankopɔn yɛ me hwee mpo a ɛrenyɛ yiye.”
Onyankopɔn, ɛyɛ ampa sɛ yɛn ho nhia no? Sɛn paa na obu nnipa a yɛnyɛ pɛ? Sɛ Onyankopɔn ankasa anyi saa nsɛm yi ano a, onipa biara ntumi nyi ano. Nanso, Onyankopɔn nam ne honhom so aka akyerɛ yɛn wɔ Bible mu sɛ ɔnyɛ obi a yɛn asɛm mfa ne ho, na mmom odwen yɛn mu biara ho. Bible ka mpo sɛ, “Ɔne yɛn mu biara ntam nware.” (Asomafo Nnwuma 17:27) Nsɛm nan a edidi so no bɛkyerɛ yɛn sɛnea Onyankopɔn bu nnipa. Ɛbɛma yɛahu sɛ odwen nnipa ankorankoro ho, na wo nso woka ho bi.
^ nky. 3 Dwom 40:17; Bible ma yehu sɛ Yehowa yɛ Onyankopɔn din.
ASƐM A ƐDA SO | ENTI WO HO HIA ONYANKOPƆN?
“[Onyankopɔn ani] tua onipa akwan, na n’anammɔn nyinaa ohu.”—HIOB 34:21.
NEA ENTI A EBINOM NNYE NNI: Nhwehwɛmu bi a wɔyɛɛ no nnansa yi ara kyerɛ sɛ, asase a yɛte so yi, nsoromma akuwakuw a atwa ho ahyia bɛboro ɔpepepem 100. Sɛnea ɔsoro sõ bae trɛw nti, ɛma nnipa pii bisa sɛ, ‘Nnipa a yɛnsɛ hwee a yɛte asase ketekete so de, Onyankopɔn de yɛn reyɛ dɛn?’
NEA ONYANKOPƆN ASƐM KA: Onyankopɔn amfa Bible no amma yɛn kɛkɛ ankɔpɛ baabi antena. Mmom, wama yɛn awerɛhyem sɛ: “M’ani bɛba wo so, na matu wo fo.”—Dwom 32:8.
Susuw Hagar ho hwɛ. Ɔyɛ Egyptni bea a ɔtenaa ase bɛyɛ mfe 1,900 ansa na Yesu reba. Ná ɔte Sarai nkyɛn. Bere bi, Hagar yɛɛ aniammɔho. Enti Sarai teetee no, na oguan kɔɔ sare so. Mfomso a Hagar dii nti, na ne ho nhia Onyankopɔn bio anaa? Bible ka sɛ: “Yehowa bɔfo huu no.” Ɔbɔfo no kaa Hagar koma too ne yam, na ɔka kyerɛɛ no sɛ: “Yehowa ate w’amanehunu.” Ɛno maa Hagar ka kyerɛɛ Yehowa sɛ: “Woyɛ Onyankopɔn a wuhu ade.”—Genesis 16:4-13.
‘Onyankopɔn a ohu ade no,’ wo nso, n’ani wɔ wo so. Ɛho mfatoho bi ni: Ɔbaatan pa biara ani ku ne mma nketewa ho, titiriw bere a wosusua paa no. Onyankopɔn nso, wɔn a wɔn asɛm yɛ mmɔbɔ paa no, wɔn koraa na n’ani ku wɔn ho kɛse. Yehowa ka sɛ: “Mete baabi a ɛkorɔn na ɛyɛ kronkron; me ne nea wabubu na ne honhom abrɛ ase na ɛte, sɛ mɛma abrɛfo honhom ne wɔn a wɔabubu wɔn no koma anya ahoɔden.”—Yesaia 57:15.
Nanso, ebia wubebisa sɛ: ‘Onyankopɔn ani wɔ me so a, dɛn pɔtee na ɔhwɛ wɔ me ho? Ɔhwɛ me tenten anaa me kɛse? Anaasɛ ɔhwehwɛ me komam hu sɛnea mete ankasa?’
ASƐM A ƐDA SO | ENTI WO HO HIA ONYANKOPƆN?
“O Yehowa, woahwehwɛ me mu, na wunim me.”—DWOM 139:1.
NEA ENTI A EBINOM NNYE NNI: Nnipa pii adwene yɛ wɔn sɛ, sɛ Onyankopɔn hwɛ yɛn a, nea ohu ara ne abɔnefo a wɔn ho ntew na wɔn ho nhia. Kendra yɛ obi a na ɔyare adwenemhaw. Esiane sɛ na ontumi nyɛ Onyankopɔn apɛde pɛpɛɛpɛ nti, na n’ahonim bu no fɔ. Ɛno nti, ɔkae sɛ, “migyaee mpaebɔ.”
NEA ONYANKOPƆN ASƐM KA: Ɛnyɛ wo mfomso na Yehowa hwɛ, na mmom ɔhwehwɛ wo mu hu sɛnea wote ankasa. Bible ka sɛ: “Onim yɛn nipaban; ɔkae sɛ yɛyɛ mfutuma.” Afei nso “ɔnhwɛ yɛn bɔne” ho ne yɛn nni, na mmom sɛ yenu yɛn ho a, ohu yɛn mmɔbɔ de yɛn bɔne kyɛ yɛn.—Dwom 103:10, 14.
Yɛmfa Dawid nyɛ nhwɛso. Ɔno ne Israel hene a yɛkaa ne ho asɛm wɔ asɛm a edi kan no ahyɛase pɛɛ no. Ɔbɔɔ Onyankopɔn mpae sɛ: “Bere a meyɛ mogyatɔw mpo no, w’aniwa huu me, na wɔkyerɛw m’akwaa nyinaa wɔ wo nhoma mu . . . O Onyankopɔn, pɛɛpɛɛ me mu, na hu nea ɛwɔ me koma mu.” (Dwom 139:16, 23) Ná Dawid tumi yɛ bɔne; ɛtɔ da bi mpo a, na bɔne no mu yɛ duru. Nanso na ogye di paa sɛ, sɛ onu ne ho a, Yehowa a ohu komam no behu.
Yehowa nim wo sen onipa biara. Bible ka sɛ: “Onipa desani hwɛ nea etua aniwa, na Yehowa de, ɔhwɛ komam.” (1 Samuel 16:7) Nea woyɛ biara, Onyankopɔn nim nea enti a woyɛ saa. Suban bi wɔ hɔ a wɔde woo wo; ebi nso wɔ hɔ a, baabi a wotenae ne sɛnea wɔtetee wo na ɛma wunyae. Ne nyinaa, Onyankopɔn nim. Ɛwom sɛ ɛtɔ da a wudi mfomso de, nanso sɛnea worebɔ mmɔden sɛ wobɛbɔ bra pa no, Onyankopɔn hu, na ɛyɛ no fɛ.
Sɛ Onyankopɔn nim wo yiye saa a, ɛnde dɛn na ɔyɛ de kyekye wo werɛ?
ASƐM A ƐDA SO | ENTI WO HO HIA ONYANKOPƆN?
“Onyankopɔn a ɔkyekye wɔn a wɔayɛ mmɔbɔ werɛ no . . . kyekyee yɛn werɛ.”—2 KORINTOFO 7:6.
NEA ENTI A EBINOM NNYE NNI: Nnipa bi wɔ hɔ a, wɔn ho ka mu sɛ dɛn mpo a, ɛyɛ wɔn sɛ wobisa Onyankopɔn hɔ mmoa anaa awerɛkyekye a, ɛkyerɛ sɛ wɔyɛ pɛsɛmenkominya. Ɔbea warefo bi a wɔfrɛ no Raquel kaa sɛ: “Sɛ mehwɛ nnipa dodow a wɔwɔ wiase ne nneɛma a wɔrefa mu, na mede toto me de ho a, mihu sɛ me de no nnu baabiara. Enti ɛyɛ a mempɛ sɛ mɛsrɛ Onyankopɔn hɔ mmoa mpo.”
NEA ONYANKOPƆN ASƐM KA: Onyankopɔn adi kan ayɛ ade titiriw bi a aboa nnipa na akyekye yɛn werɛ. Obiara a ɔte ase nnɛ no, wɔwoo no bɔne mu. Ɛno kyerɛ sɛ, yɛyɛ dɛn ara a, yɛrentumi nyɛ Onyankopɔn apɛde pɛpɛɛpɛ da. Nanso, Onyankopɔn dɔɔ “yɛn na ɔsomaa ne Ba Yesu Kristo bae sɛ ɔmfa ne nkwa mmɛbɔ afɔre mpata mma yɛn bɔne.” (1 Yohane 4:10) Yesu afɔrebɔ wu no nti, yɛyɛ bɔne a, Onyankopɔn tumi de kyɛ yɛn. Afei nso yebetumi anya ahonim pa ne anidaso sɛ yɛbɛtena ase daa wɔ wiase foforo a asomdwoe wom mu.* Nanso, afɔre a Yesu bɔe no, nea ɛkyerɛ ara ne sɛ Onyankopɔn dwen adesamma nyinaa ho bom anaa? Anaasɛ odwen yɛn ho mmaako mmaako?
Ɔsomafo Paulo sei, n’ani sɔɔ Yesu afɔrebɔ no araa ma ɔkyerɛwee sɛ: “Mete . . . Onyankopɔn Ba a ɔdɔɔ me na ɔde ne ho too hɔ maa me no mu gyidi mu.” (Galatifo 2:20) Ɛwom, Yesu wui ansa na Paulo rebɛyɛ Kristoni. Nanso, Paulo buu saa afɔre no sɛ akyɛde a Onyankopɔn de ama ɔno Paulo.
Wo nso, Yesu afɔrebɔ wu no, hu no sɛ ɛyɛ akyɛde a Onyankopɔn de ama wo. Saa akyɛde no kyerɛ sɛ wo ho hia Onyankopɔn paa. Ebetumi ama woanya “daa awerɛkyekye ne anidaso pa” na ama woagyina “pintinn wɔ asɛm ne adwuma pa biara mu.”—2 Tesalonikafo 2:16, 17.
Nanso, bɛyɛ mfe 2,000 ni a Yesu de ne nkwa bɛbɔɔ afɔre. Enti dɛn na ɛkyerɛ sɛ ɛnnɛ mpo, Onyankopɔn pɛ sɛ ɔne wo fa adamfo?
^ nky. 5 Sɛ wopɛ sɛ wunya Yesu afɔrebɔ no ho nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 5. Yehowa Adansefo na wotintimii.
ASƐM A ƐDA SO | ENTI WO HO HIA ONYANKOPƆN?
“Obiara ntumi mma me nkyɛn gye sɛ Agya a ɔsomaa me no twe no.”—YOHANE 6:44.
NEA ENTI A EBINOM NNYE NNI: Wɔn a wogye Onyankopɔn di no mu pii hu no sɛ obi a wobɛn no a ɛnyɛ yiye. Christina yɛ Irelandni bea a na ɔkɔ asɔre paa. Ɔkaa sɛ: “Nea na minim ara ne sɛ Onyankopɔn na ɔbɔɔ ade nyinaa, nanso na minnim no. Da koro mpo nni hɔ a metee nka sɛ ɔbɛn me.”
NEA ONYANKOPƆN ASƐM KA: Sɛ yenhu nea yɛnyɛ mpo a, Yehowa kɔ so boa yɛn. Yesu maa ho mfatoho de kyerɛɛ sɛnea Onyankopɔn dwen yɛn ho. Ɔkaa sɛ: “Sɛ obi wɔ nguan ɔha na emu biako yera a, so ɔrennyaw aduɔkron akron no wɔ bepɔw so nkɔhwehwɛ nea wayera no?” Dɛn na na mfatoho no kyerɛ? Ɔkyerɛɛ mu sɛ: “Saa ara nso na m’Agya a ɔwɔ soro no ani nnye ho sɛ nkumaa yi mu biako bɛyera.”—Mateo 18:12-14.
“Nkumaa yi mu” biara ho hia Onyankopɔn. Sɛ wɔn mu bi yera a, ɔkwan bɛn na Onyankopɔn fa so hwehwɛ “nea wayera no”? Kyerɛwnsɛm a yɛde fii asɛm yi ase no kaa sɛ Yehowa twe nkurɔfo ba ne nkyɛn.
Susuw sɛnea Onyankopɔn ankasa tuu anammɔn twee nnipa a wɔhwehwɛ n’akyi kwan no baa ne nkyɛn. Asomafo no bere so no, na Etiopiani piani bi rekenkan Bible nkɔmhyɛ bi, nanso na ɔnte ase. Enti Onyankopɔn somaa Kristo suani Filipo sɛ onkohyia no na ɔnkyerɛkyerɛ mu nkyerɛ no. (Asomafo Nnwuma 8:26-39) Akyiri yi, Onyankopɔn maa ɔsomafo Petro kɔɔ Roma asraafodɔm panyin Kornelio fie. Ná Kornelio yɛ obi a ɔbɔ mmɔden sɛ ɔbɛsom Onyankopɔn, na na ɔbɔ mpae daa. (Asomafo Nnwuma 10:1-48) Ɔsomafo Paulo ne n’ahokafo nso, Onyankopɔn kyerɛɛ wɔn kwan kɔɔ asubɔnten bi ho. Ná asubɔnten no wɔ kurow a wɔfrɛ no Filipi akyi. Wɔkɔɔ hɔ no, wɔkɔtoo Lidia a “na ɔsom Onyankopɔn,” na “Yehowa buee ne koma mu fann ma ɔyɛɛ asõ.”—Asomafo Nnwuma 16:9-15.
Nhwɛso yi nyinaa mu no, Yehowa hwɛ maa wɔn a wɔrehwehwɛ no no huu no. Ɛnnɛ, henanom na wɔde Bible kyerɛkyerɛ nkurɔfo Onyankopɔn ho asɛm wɔ wɔn afie mu ne mmɔnten so? Wubisa nnipa pii a, wɔbɛka sɛ, “Ɛyɛ Yehowa Adansefo.” Bisa wo ho sɛ, ‘Ebetumi aba sɛ me nso, Onyankopɔn pɛ sɛ ɔfa wɔn so ma mebɛyɛ n’adamfo anaa?’ Yɛsrɛ wo, bɔ Onyankopɔn mpae sɛ ɔmmoa wo na woatumi abɛn no.*
^ nky. 8 Sɛ wopɛ nsɛm pii a, hwɛ video a wɔato din Adɛn Nti na Ɛsɛ sɛ Wusua Bible? Ɛwɔ www.jw.org/tw.
BIBLE TUMI SESA NNIPA
AFE A WƆWOO NO: 1960
ƆMAN A OFI MU: LEBANON
TEBEA A NA ƆWOM: NA WABEN WƆ KUNG FU MU
Minyinii wɔ kurow bi a wɔfrɛ no Rmaysh a ɛbɛn Israel ne Lebanon hye so. Bere a merenyin no na wɔreko wɔ hɔ. Meda so ara kae sɛnea na atopae a ɛhyehyɛ fam toto. Ebi mpo wɔ hɔ a, nkurɔfo nam wɔn baabi a, na apae atwitwa wɔn nsa ne wɔn nan. Ná abrabɔ mu yɛ den, na na nsɛmmɔnedi ne awudisɛm abu so.
Ná yɛn abusua no kɔ Katolek asɔre no nkorabata bi a wɔfrɛ no Maronite Church. Ná yɛyɛ nnipa 12 wɔ yɛn abusua mu, na na me papa na ɔyɛ adwuma hwɛ yɛn, enti na onni adagyew koraa. Nanso yɛn maame hwɛe sɛ yɛn nyinaa bɛkɔ asɔre. Ɛyɛɛ kakra no, mebɛtee nka sɛ wiase a yɛte mu no suban no ara bi na asɔre no wɔ, enti wɔmmoa mmɔborɔwafo.
Merenyin no, m’ani begyee kung fu ho (ntɔkwaw bi a ɛte sɛ karate). Meyeree me ho suaa sɛnea yɛde yɛn nan, yɛn nsa ne nneɛma foforo ko, na mihuu no yiye paa. Meka kyerɛɛ me ho sɛ, ‘Ɔko no na mintumi mma ennyae a, nnipa a wɔredi aturuturasɛm de, ebia metumi ama wɔagyae.’ Enti mekɔto sɛ nnipa mmienu reko a, ɛhɔ ara na mede me ho agye mu. Na me koko haw me, enti ɛnkyɛ na me bo afuw. Lebanon anafo fam de, na nkurɔfo suro me, efisɛ na mede asi m’ani so sɛ mɛko atia ntɛnkyea ne awudisɛm.
Afe 1980 mu no, mede me ho kɔbɔɔ kuw bi a wɔkyerɛ kung fu bɔ wɔ Beirut. Daa na atuo ne atopae toto, nanso na mefa mu kosua kung fu no. Nea na minim ara ne sɛ mesuasua Bruce Lee na madidi ada. Bruce Lee yɛ Amerikani a ne nkyi fi China, na na wɔabɔ kung fu ara anya mu abasobɔde; ná oyi sini nso. Misuaa no ara suaa ne nantew, sɛnea oyi ne ti, ne sɛnea ɔrebɔ kung fu a, ɔteɛteɛm no. Afei, serew de, na mene no abɔ nsianho.
Ná me botae ara ne sɛ metu akɔ China akɔbɔ kung fu wɔ hɔ. M’ahoboa no mu ara, da koro anwummere bi a m’ani abere rebɔ kung fu no, metee kɔkɔɔkɔ. Menkɔhwɛ a, m’adamfo bi na ɔne Yehowa Adansefo mmienu aba me nkyɛn yi. Ná mehyɛ kung fu atade tuntum bi, na na mfifiri aguare me. Meka kyerɛɛ wɔn sɛ, “Bible de, minnim ho hwee.” Sɛ obi ka kyerɛɛ me sɛ efi saa da no m’asetena bɛsesa a, anka merennye nni.
Adansefo no de Bible kyerɛkyerɛɛ me ma mibehui sɛ nnipa ntumi ntu ntɛnkyea ne awudisɛm ase da, efisɛ nea ɔhyɛ saa nneɛma no nyinaa akyi ne Satan Ɔbonsam. (Adiyisɛm 12:12) Ná Adansefo no ho dwo, na wohwɛ wɔn a wutumi hu sɛ wonim nea wɔreka, enti ɛmaa m’ani gyee wɔn ho paa. Afei nso wɔkyerɛɛ me sɛ Onyankopɔn wɔ din, na ɛno kaa me koma. (Dwom 83:18) Wɔsan ne me kenkan 1 Timoteo 4:8. Ɛhɔ kan sɛ: “Apɔwmuteɛteɛ so wɔ mfaso kakra; nanso onyamesom pa so wɔ mfaso ade nyinaa mu, efisɛ ekura nkwa a ɛwɔ hɔ yi ne nea ɛreba no ho bɔhyɛ.” Saa nsɛm no pusuw me paa.
M’abusuafo ka kyerɛɛ Adansefo no sɛ mma wonnsi hɔ bio, enti me ne wɔn ntam tetewee. Nanso meyɛɛ m’adwene sɛ megyae kung fu no na masua Bible. Me nuanom ani annye ho, nanso na m’ani abere paa sɛ mɛhwehwɛ Yehowa Adansefo akyi kwan na me ne wɔn asan afi Bible adesua ase.
Mehwehwɛɛ Adansefo no ara nso manhu wɔn. Emu hɔ no, nsɛm bi totoo yɛn abusua no ma midii awerɛhow. Emu baako ne sɛ me papa wuu mpofirim. Saa bere no, adwuma a na mewɔ mu no, na yesisi adan. Da bi, na mayɛ bosaa, enti adwumayɛfo no biako a wɔfrɛ no Adel bisaa me nea ɛhaw me. Ɔkaa owusɔre ho asɛm a ɛwɔ Bible mu no kyerɛɛ me. Efi hɔ no, Ɔdansefo a ne yam ye na ɔpɛ nnipa yi ne me suaa Bible abosome nkron.
Adesua no rekɔ so no, mibehui sɛ ɛsɛ sɛ mesesa me suban koraa. Ná ɛnna fam, efisɛ ɛnkyɛ na me bo afuw. Nanso Bible no boaa me ma mihuu sɛnea mɛhyɛ me ho so na madi m’abufuw so. Asɛm baako a ɛboaa me ne Yesu afotu a ɛwɔ Mateo 5:44 no. Ɔkaa sɛ: “Monkɔ so nnɔ mo atamfo na mommɔ mpae mma wɔn a wɔtaa mo.” Foforo nso ne Romafo 12:19. Ɛka sɛ: “Munnni mo ho were, na mmom munnyaw mma Onyankopɔn abufuw; efisɛ wɔakyerɛw sɛ: ‘Aweredi wɔ me; me ara metua ka, Yehowa na ose.’” Bible mu nsɛm yi ne afoforo aboa me ma nkakrankakra, madwo.
Ahyɛase no, na m’abusuafo ani nnye ho sɛ me ne Yehowa Adansefo besua ade. Nanso afei de wɔabenya obu ama Adansefo no. Seesei mpo, me nua barima baako abɛka me ho ma yɛresom Yehowa. Me maame nso kaa Yehowa Adansefo som ho asɛmpa kosii sɛ owui.
Yehowa adom me ɔbaa kamakama bi a ne din de Anita, na yɛde yɛn bere fã kɛse ka Onyankopɔn ho asɛm kyerɛ nkurɔfo. Efi afe 2000 no, me ne me yere Anita akɔtena Eskilstuna a ɛwɔ Sweden, na yɛde Bible no rekyerɛkyerɛ nnipa a wɔka Arab kasa.
Meda so ara di yaw sɛ awudisɛm nti nnipa bi rehu amane. Nanso, minim nea enti a saa nneɛma no sisi, na minim nso sɛ Onyankopɔn bɛma ne nyinaa to atwa. Enti m’ani gye, na mewɔ akomatɔyam.—Dwom 37:29.
Me ne me yere de anigye paa na ɛreyɛ asɛnka adwuma no. Ɛyɛ yɛn dɛ sɛ yɛreboa nkurɔfo ama wɔahu Yehowa
SUASUA WƆN GYIDI | YOSEF
HWƐ ara na na Yosef rehwɛ apuei fam. Onyae a, anka obeguan afi akwantufo a ɔne wɔn nam no nkyɛn. Wotra mmepɔw a ɛwɔ apuei fam no a, ɛrenkyɛ pii na woadu ne kurom Hebron. Ne papa Yakob de, na onnim nea ato ne dɔba no, enti, na onwini rebedwo ama wadwudwo ne ho. Nanso na Yosef nenam baabi koraa; baabi a ɔbɛkɔ akopue no, ebi mpo a na wanhu ne papa bio. Aguadifo a wɔne Yosef ani kyerɛ anafo no, bere a wɔreka wɔn yoma no nyinaa, na wɔn ani wɔ ne ho. Seesei de, Yosef abɛyɛ wɔn dea, enti na wɔrenhwɛ ma omfi wɔn nsa. Yosef abɛyɛ te sɛ aneneduru ne sradehuam a wɔde rekɔ Egypt nohoa akɔtɔn anya mfaso no.
Ɛbɛyɛ sɛ na Yosef anya mfe 17 pɛ. Sɛ Yosef twa n’ani hwɛ Po Kɛse no wɔ atɔe fam baabi a owia rekɔtɔ no a, wohwɛ a, sɛn na ɔbɛte nka? N’asetena adan abutuw. Anka ɔno ara ne nuanom rekum no, na seesei wɔatɔn no sɛ akoa. Odwen ho ara a, ɔnte ase. Afei na ato nusu. Nea ɛbɛto no daakye mpo, onnim.
Ɛbaa no sɛn na Yosef ho kaa mu saa? Ɔno ara n’abusuafo tan n’ani na wɔpoo no, nanso wampa abaw. Dɛn na yebetumi asua afi aberante yi gyidi mu?
Abusua a Yosef fi mu no, na ɛsõ, nanso na anigye ne koroyɛ nnim. Sɛnea Bible ka Yakob abusua ho asɛm no, ɛma yehu sɛ aware dodow nye. Ɛwom, bere a Onyankopɔn asomfo binom waree mmea pii no, Onyankopɔn maa ho kwan. Nanso ne Ba no bae no, ɔsan twee adwene kɔɔ sɛnea Onyankopɔn hyehyɛɛ aware mfiase no so. Ɛne sɛ, obiara nware baako. (Mateo 19:4-6) Yakob ne mmea nnan woo mma bɛyɛ 14. Mmea no ne Lea ne Rahel a Yakob hyɛɛ da waree wɔn, ne wɔn mmaawa Silpa ne Bilha. Efi mfiase nyinaa, Rahel na na ne ho yɛ Yakob fɛ na ɔdɔ no. Lea nso, na ɔyɛ Rahel nua panyin a Yakob asew daadaa Yakob ma ɔwaree no. Enti, na Yakob nnɔ no te sɛ Rahel. Koratwe de, na ebi wɔ Rahel ne Lea ntam paa. Ɛkɔɔ so ara maa wɔn mma nso bɛtoaa so.—Genesis 29:16-35; 30:1, 8, 19, 20; 37:35.
Rahel yɛɛ obonin kyɛe paa ansa na ɔrewo Yosef. Enti bere a ɔwoo Yosef no, na Yakob nni ne ba no ho agoru koraa, efisɛ na ɔyɛ ne nkwakoraabere mu ba. Ɛho nhwɛso bi ni: Bere bi, na Yakob ne n’abusua rekohyia ne nua Esau a anka ɔrepɛ Yakob akum no no. Ná Yakob nnim nea ɛwɔ ne nua no tirim, enti bere a ɔrehyehyɛ n’abusua no, ɔmaa Rahel ne abofra Yosef kodii akyi koraa sɛnea ɛbɛyɛ a asiane biara rento wɔn. Nea esii saa da no, ɛbɛyɛ sɛ Yosef werɛ amfi da. Yosef sɔree saa da no, na ne papa akwakoraa a ɔwɔ ahoɔden no tɔ gu so. Wohwɛ a, ɔtee nka sɛn? Bere a ɔtee nea enti a ne papa tɔ gu so no, ɛbɛyɛ sɛ ne ho dwiriw no paa. Ná ne papa ne ɔbɔfo paa atentam anadwo no. Dɛn na ɛmaa Yakob ne ɔbɔfo no tentamee? Yehowa Nyankopɔn nhyira a na ɔrepɛ ntia. Akatua a Yakob nyae ne sɛ Onyankopɔn sesaa ne din frɛɛ no Israel. Ná wɔde ne din bɛto ɔman mũ so. (Genesis 32:22-31) Akyiri yi, Yosef behui sɛ mmusuakuw a wɔbɛkyekye saa ɔman no, Yakob mma mmarima mu na wobefi aba.
Ankyɛ na awerɛhosɛm bi too abarimaa Yosef; wannyin annu baabiara na onipa a ɔdɔ no paa wui yayaayaw. Ne maame rewo n’akyiriba Benyamin no, ɔfaa mu wui. Yosef papa dii awerɛhow kɛse. Wo de, hwɛ sɛ Yakob repopa Yosef ani ase nusu, na ɔreka anidaso a bere bi, ɛkyekyee Yakob nana Abraham werɛ no ho asɛm akyerɛ no. Hwɛ sɛnea Yosef koma bɛtɔ ne yam bere a obehui sɛ da bi, Yehowa benyan ne maame aba nkwa mu bio. Ebia ɛno maa ɔdɔ a Yosef wɔ ma ‘ateasefo Nyankopɔn’ no yɛɛ kɛse. (Luka 20:38; Hebrifo 11:17-19) Rahel wu akyi no, Yakob bɛpɛɛ ɔne Rahel mma mmienu no asɛm kɛse.—Genesis 35:18-20; 37:3; 44:27-29.
Mmofra bi na wɔn awofo pɛ wɔn asɛm saa a, anka wɔbɛsɛe pɔtɔɔ. Yosef de, wanyɛ saa. Ɔhwɛɛ n’awofo suban pa no suasuaa wɔn, na onyaa gyidi a ɛyɛ den. Afei, na n’ani nnye bɔne ho. Bere a Yosef dii mfe 17 no, na ɔne ne nuanom mpanyimfo rehwɛ nguan, ɛnna ohui sɛ ne nuanom no ayɛ bɔne bi. Dɛn na Yosef yɛe? Ɔkaa n’ano toom sɛnea ɛbɛyɛ a ne nuanom bɛpɛ n’asɛm anaa? Sɛ saa adwene no baa Yosef tirim mpo a, ɔde too nkyɛn yɛɛ nea ɛteɛ, na ɔbɔɔ ne papa amanneɛ. (Genesis 37:2) Ná Yakob nim sɛ ne dɔba Yosef yɛ abofra pa, nanso sɛnea ɔde akokoduru bɛkaa ne nuanom nneyɛe bɔne kyerɛɛ no no, ɛmaa ne papa gyee no dii kɛse. Eyi yɛ asuade kɛse ma Kristofo mmerante ne mmabaa. Sɛ wo nua anaa w’adamfo yɛ bɔne a emu yɛ duru, na ɛyɛ wo sɛ kata so a, ɛyɛ papa sɛ wubesuasua Yosef. Mfa nsie, ka kyerɛ wɔn a ɛsɛ sɛ wɔte ho asɛm na wɔatumi aboa no.—Leviticus 5:1.
Yɛhwɛ Yosef abusua no nso a, yebetumi asua biribi afi mu. Ɛnnɛ, nokware Kristofo ware baako pɛ, nanso mmusua pii wɔ hɔ a mmofra no nyinaa nyɛ agya anaa ɛna koro mma. Yɛn nyinaa betumi asua biribi afi Yakob abusua no mu. Animhwɛ ne nyiyim tumi sɛe biakoyɛ wɔ abusua mu. Ɛsɛ sɛ awofo ma wɔn ani da hɔ na wɔyɛ nea wobetumi nyinaa ma wɔn mma ne wɔn mmanoma hu sɛ wɔdɔ wɔn mu biara. Afei nso, ɛyɛ papa sɛ awofo a wɔwɔ mmusua a ɛte saa mu no ma mmofra no nyinaa hu sɛ wɔn mu biara ho hia, na wɔn mu biara betumi aboa ama anigye aba abusua no mu.—Romafo 2:11.
Yakob hyɛɛ Yosef anuonyam, na ɛbɛyɛ sɛ bɔne a na Yosef mpɛ nti na ɔyɛɛ saa. Ɔpam atade soronko bi maa no. (Genesis 37:3) Ɛbɛyɛ sɛ na ɛyɛ atade tenten fɛfɛɛfɛ a na ɛwɔ nsa tenten. Ebia na ɛte sɛ atade a ɔhene ba anaa otitiriw bi hyɛ.
Nea Yakob yɛ maa Yosef no, na adwemmɔne biara nni akyi. Yosef nso, nea ne papa yɛ maa no no ma ohui sɛ ne papa pɛ n’asɛm. Nanso atade a ne papa pam maa no no amma ne ho antɔ no. Ade yi, ɔyɛ oguanhwɛfo, enti na ɔyɛ adwumaden. Wo de, hwɛ sɛ Yosef ahyɛ atade a ɛyɛ fɛ sei, na ɔde nenam sare so reforo abotan. Anaa fa no sɛ oguammaa bi nam wuram na wakɔka nkasɛɛ-nkasɛɛ mu na Yosef hyɛ n’atade fɛfɛ no rebɔ mmɔden sɛ obeyi no. Afei, na atade no bɛma ne nuanom ahu sɛ wɔn papa ahyɛ no anuonyam. Enti wohwɛ a, ne nuanom no bɛte nka sɛn?
Bible ka sɛ: “Bere a ne nuanom hui sɛ wɔn papa dɔ no sen wɔn nyinaa no, wɔfaa ne ho tan, na na wontumi ne no nkasa abodwo so.”* (Genesis 37:4) Ahoɔyaw a Yosef nuanom nyae no, ebia na ntease wom. Nanso ɛnsɛ sɛ anka wɔma saa su bɔne no di wɔn so. (Mmebusɛm 14:30; 27:4) Wo nso, sɛ wuhu sɛ obi nsa aka hokwan bi a anka wopɛ a, ɛyɛ a wo bo fuw anaa ɛyɛ wo yaw? Ɛnde kae Yosef nuanom no. Ahoɔyaw nti, wɔyɛɛ nneɛma bi nuu wɔn ho akyiri yi. Nea ɛtoo wɔn no kyerɛ Kristofo sɛ ɛyɛ papa sɛ wɔne “wɔn a wodi ahurusi” bedi ahurusi.—Romafo 12:15.
Ɛnyɛ dɛn ara a, na Yosef nim sɛ ne nuanom ani bere no. Enti wohwɛ a, sɛ ne nuanom no wɔ hɔ a, ɔde n’atade fɛfɛɛfɛ no besie anaa? Ebia ɛbaa ne tirim saa. Nanso kae sɛ na Yakob pɛ sɛ Yosef hyɛ atade no de kyerɛ sɛ ne papa dɔ no na ɔsom bo ma no. Ná Yosef mpɛ sɛ awerɛhyem a ne papa anya wɔ ne mu no bɛyɛ ɔkwa, enti daa na ɔhyɛ n’atade no. Nea Yosef yɛe no, yesua no a, ɛbɛboa yɛn. Ɛwom, yɛn soro Agya no nyɛ nyiyim. Nanso, ɛtɔ da a, otumi ma ne nkoa bi hokwan soronko. Afei, waka akyerɛ ne nkoa sɛ wɔntwe wɔn ho mfi wiase a aporɔw atetew yi ho. Sɛnea Yosef atade soronko no maa ɔdaa nsow no, saa ara na nokware Kristofo abrabɔ pa ma wɔda nsow wɔ wiase. Wɔn abrabɔ pa nti, ɛtɔ da a nkurɔfo ani bere wɔn, na wɔtan wɔn mpo. (1 Petro 4:4) Ɛno nti, ɛsɛ sɛ Kristoni suro sɛ ɔbɛda ne ho adi sɛ obi a ɔsom Onyankopɔn anaa? Dabi. Sɛnea Yosef ansuro sɛ ɔbɛhyɛ n’atade fɛfɛ no, saa ara na ɛnsɛ sɛ Kristoni suro sɛ obeyi n’anim sɛ ɔyɛ Kristoni.—Luka 11:33.
Ankyɛ, Yosef sosoo adae mmienu bi a na obiara nte ase. Dae a edi kan no mu no, na Yosef ne ne nuanom rekyekyere awi atifi atifi. Nanso, Yosef awi no sɔre gyinae, na ne nuanom de no twaa ho hyiae na ɛkotow Yosef de no. Dae a ɛto so mmienu no mu no, na owia ne ɔsram ne nsoromma dubaako rekotow Yosef. (Genesis 37:6, 7, 9) Dae a Yosef soe yi, dɛn na na ɔbɛyɛ wɔ ho?
Dae no, na efi Yehowa Nyankopɔn hɔ. Ná ɛyɛ nkɔmhyɛ a Onyankopɔn pɛ sɛ Yosef ka ho asɛm kyerɛ afoforo. Akyiri yi, Onyankopɔn faa adiyifo so kaa ne nsɛm ne n’atemmu kyerɛɛ ne nkurɔfo a wɔnam kwammɔne so. Enti yɛbɛka a, na Onyankopɔn pɛ sɛ Yosef yɛ adwuma a daakye, adiyifo bɛyɛ no bi.
Yosef de anifere ka kyerɛɛ ne nuanom no sɛ: “Mesrɛ mo, muntie dae a maso yi.” Yosef nuanom huu nea dae no kyerɛ, na wɔn ani annye ho koraa. Wɔka kyerɛɛ no sɛ: “Wopɛ sɛ wokyerɛ sɛ wobɛyɛ ɔhene wɔ yɛn so? Anaa wopɛ sɛ wokyerɛ sɛ wubedi yɛn so?” Enti Bible ka sɛ: “Ne dae yi ne nsɛm a ɔkae no ma wɔtan no sen kan no.” Bere a Yosef kaa dae a ɛto so mmienu no kyerɛɛ ne papa ne ne nuanom no, ɛno nso, wɔn ani annye ho. Kyerɛwnsɛm no ka sɛ: “Ne papa kaa n’anim bisaa no sɛ: ‘Dae a woaso yi kyerɛ dɛn? Wopɛ sɛ wokyerɛ sɛ me ne wo maame ne wo nuanom bɛkotow fam wɔ w’anim anaa?’” Nea Yakob kae yi nyinaa akyi no, ɔkɔɔ so dwinnwen nea ne ba no kae no ho. Ebetumi aba sɛ na Yehowa ne Yosef rekasa anaa?—Genesis 37:6, 8, 10, 11.
Ɛnyɛ Yosef nko ara na Yehowa de asɛm hyɛɛ n’ano sɛ ɔnka a ɛkɔfaa ɔtan brɛɛ no. Wɔn a Yehowa somaa wɔn saa no, wɔn mu kɛse paa ne Yesu, na ɔka kyerɛɛ n’akyidifo sɛ: “Sɛ wɔataa me a, wɔbɛtaa mo nso.” (Yohane 15:20) Kristofo nyinaa betumi asua nneɛma pii afi aberante Yosef gyidi ne n’akokoduru no mu.
Bere tiaa bi akyi no, Yakob somaa Yosef. Ná Yakob mma mpanyimfo no wɔ atifi fam baabi a ɛbɛn Sekem rehwɛ nguan. Ná ɛnkyɛe pii na Yosef nuanom kodii nsɛmmɔne wɔ Sekem maa ɛhɔfo faa wɔn ho tan. Enti, na Yakob pɛ sɛ ohu sɛnea ne mma no ho te. Ɛno na ɛma ɔsomaa Yosef wɔn nkyɛn. Ná Yosef nim paa sɛ ne nuanom no mpɛ n’anim ahwɛ mpo. Enti wohwɛ a ɔtee nka sɛn? Sɛ ne nuanom no hu sɛ ɔno na ne papa asoma no wɔn nkyɛn a, wɔn ani begye ho anaa? Ɛmfa ho sɛnea na Yosef te nka biara no, ɔyɛɛ setie kɔe.—Genesis 34:25-30; 37:12-14.
Ɔkwan de, na ebi wom. Anyɛ yiye koraa no, na ɔbɛnantew nnanan anaa nnanum. Ná Sekem wɔ Hebron atifi fam, na efi Hebron rekɔ hɔ bɛyɛ kilomita 80. Yosef duu Sekem no, ɔtee sɛ ne nuanom no akɔ wɔn anim akodu Dotan. Efi Sekem nso rekɔ Dotan bɛyɛ kilomita 22. Bere a Yosef koduu Dotan no, ne nuanom no huu sɛ ofi akyirikyiri reba. Ɛhɔ ara na wɔn bo fuwii denneennen. Bible ka sɛ: “Wɔkeka kyerɛɛ wɔn ho sɛ: ‘Monhwɛ, ɔdaesofo no na ɔreba no! Momma yenkum no nto abura yi bi mu, na yɛnkɔka sɛ aboa bi akyere no, na yɛnhwɛ nea ne dae no bɛkɔ akosi.’” Ruben ka kyerɛɛ ne nuanom no sɛ mma wonkum no, na mmom wɔmfa no nto abura bi mu. Ná n’adwene nyinaa ne sɛ akyiri ɔbɛkɔ akoyi no.—Genesis 37:19-22.
Yosef de, na onnim sɛ ne nuanom no afa ne ho adwene bi. Oduu hɔ ara na wɔyeree no! Wodwoodwoo no worɔw n’atade fɛfɛ no, na wɔtwee no kɔɔ abura bi a nsu nnim ho. Ɛnna wɔtow no hwii kɔtoo abura no ase, tim! N’ani so tetew no no, ɔyɛɛ brɛbrɛ sɔre gyinaa ne nan so. Nanso ɔto n’ani a, na ohu sɛ ɛnyɛ ade a ɔno ara betumi apue. Ade a na ohu ara ne wim. Ná ɔte ne nuanom no kasa, nanso ɔteɛm teɛm a, wommua no. Woyii wɔn ani tenaa nkyɛn hɔ baabi didii. Bere a Ruben twee ne ho ara pɛ, wɔsan yɛɛ wɔn adwene sɛ wobekum Yosef. Nanso Yuda ka ma wɔtee ase sɛ, sɛ aguadifo bi betwam a, wɔntɔn no mma wɔn mmom. Esiane sɛ na Dotan bɛn ɔkwan a aguadifo fa so kɔ Egypt nti, ankyɛ koraa na Ismaelfo ne Midianfo akwantufo bi yii wɔn ti. Ruben bae no, na wɔayɛ nea wɔbɛyɛ awie. Ná wɔatɔn wɔn nua no agye nnwetɛbona aduonu.*—Genesis 37:23-28; 42:21.
Ɛno de yɛn ba asɛm a yɛkaa no mfiase pɛɛ no so. Bere a aguadifo a wɔtɔɔ Yosef no de wɔn ani kyerɛɛ Egypt wɔ anafo fam no, na ayɛ sɛ Yosef anidaso asa. Ná ɛte sɛ nea wɔatwa no asu! Nneɛma a esisii n’akyi no, mfe pii betwam a na ɔrente ho hwee. Awerɛhow a Ruben dii bere a obehui sɛ wɔatɔn Yosef, ne ɛyaw a Yakob faa mu bere a wɔdaadaa no sɛ ne dɔba Yosef awu no nyinaa, Yosef ante ho biribiara. Ne nana Isak a na ɔda so te ase ne ne nua kumaa Benyamin a ɔpɛ n’asɛm no nso, wante wɔn ho asɛm biara. Ɛno kyerɛ sɛ na Yosef awiei ara ne no anaa?—Genesis 37:29-35.
Biribi wɔ hɔ a, ɛno de, Yosef nuanom antumi annye amfi ne nsam. Ɛno ne gyidi. Ná wasua nneɛma pii afa ne Nyankopɔn Yehowa ho ama wanya gyidi kɛse. Enti nea ɔfaa mu koduu Egypt, ɛne tɔn a wɔsan tɔn no sɛ akoa maa sikani Potifar oo, ne fie a wanhu bio oo, emu biara nni hɔ a ɛsɛee saa gyidi no. (Genesis 37:36) Ɔhaw a Yosef faa mu no maa Onyankopɔn mu gyidi a ɔwɔ no yɛɛ kɛse. Afei nso, ɛma osii ne bo denneennen sɛ ɔbɛkɔ so ne ne Nyankopɔn anantew. Yosef gyidi nti, Yehowa Nyankopɔn de no yɛɛ adwuma. Afei, n’abusua a na ɔhaw wom no nso, wonyaa ne so mfaso. Akyiri yi, Ɔwɛn-Aban foforo bɛba abɛkyerɛkyerɛ saa nsɛm no mu. Sɛ yesuasua Yosef gyidi a, ɛbɛboa yɛn paa!
^ nky. 15 Nhwehwɛmufo binom ka sɛ, akyɛde a Yakob de maa Yosef no nti, ebia ne nuanom faa no sɛ wɔn papa pɛ sɛ ɔde Yosef yɛ abakan. Ná wonim sɛ ɔbea a Yakob dɔ no a ahyɛase no, na ɔpɛ sɛ ɔware no no, ne ba panyin ne Yosef. Afei, Yakob abakan Ruben nso, na ɔne ne papa yefam akɔda ama wagu ne papa anim ase. Enti abakan a ɔyɛ no, na ɛho aba asɛm.—Genesis 35:22; 49:3, 4.
^ nky. 25 Ade ketewaa yi mu mpo, nea Bible kae no yɛ nokware. Nhoma a na ɛwɔ hɔ saa bere no foa so sɛ, nnwetɛbona aduonu na na wɔde tɔ nkoa wɔ Egypt.
NSƐM A AKENKANFO BISA . . .
Fa no sɛ agya bi ne ne babarima a wadi mfe ason redi nkɔmmɔ. Ɔka kyerɛ ne ba no sɛ, “Bere tenteenten a atwam no, Onyankopɔn bɔɔ asase ne emu nneɛma nyinaa, na ɔbɔɔ owia, ɔsram, ne nsoromma.” Abofra no dwen ho dinn, na afei obisa ne papa sɛ, “Paapa, hena na ɔbɔɔ Onyankopɔn?”
Agya no bua sɛ, “Onyankopɔn de, ɛnyɛ obiara na ɔbɔɔ no. Ɔwɔ hɔ fi tete.” Saa bere no de, mmuae tiawa a agya no de maa ne ba no, ɔte ase. Nanso bere a ɔrenyin no, asɛm no kɔ so ara haw no. Odwen ho ara a, ɔnte ase sɛ obi wɔ hɔ a onni mfiase. Ɔsoro ne asase ne emu nneɛma nyinaa mpo, sɛ́ ɛwɔ mfiase? Enti obisa ne ho sɛ, ‘Ɛhe na Onyankopɔn fi bae?’
Dɛn na Bible ka fa saa asɛm no ho? Mmuae a Bible de ma no, ɔkwan bi so no, ɛte sɛ nea agya a yɛde no yɛɛ mfatoho no ka kyerɛɛ ne ba no. Mose kyerɛwee sɛ: “O Yehowa, . . . wunnya nwoo mmepɔw, na wunnya nwoo asase ne wiase no, na woyɛ Onyankopɔn fi mmeresanten kosi mmeresanten.” (Dwom 90:1, 2) Odiyifo Yesaia nso paee mu kae sɛ: “So wunnim, na wontee? Yehowa a ɔbɔɔ asase anoano nohoa no yɛ daa Onyankopɔn”! (Yesaia 40:28) Saa ara nso na krataa a Yuda kyerɛwee no mu no, ɔkaa sɛ Onyankopɔn wɔ hɔ fi “mmeresanten.”—Yuda 25.
Kyerɛwnsɛm yi kyerɛ yɛn sɛ, Onyankopɔn yɛ “mmeresanten Hene” sɛnea ɔsomafo Paulo kae no. (1 Timoteo 1:17) Ɛno kyerɛ sɛ, efi tete nteredee nyinaa na Onyankopɔn te ase, na ɔbɛtena ase akosi daa. (Adiyisɛm 1:8) Enti ade biako a ɛma Onyankopɔn yɛ ade nyinaa so Tumfoɔ ne sɛ ɔte ase fi tete kosi daa.
Adɛn nti na ɛyɛ den ma yɛn sɛ yɛbɛte saa asɛm no ase? Nea enti a ɛte saa ne sɛ, sɛnea Yehowa bu nna no, ɛnyɛ saa koraa na ɛte wɔ yɛn fam efisɛ yɛn nna yɛ tiaa. Onyankopɔn te hɔ daa, enti mfe apem yɛ n’ani so da koro. (2 Petro 3:8) Yɛmfa abebɛw nyɛ ntotoho. Abebɛw atena nkwa mu akyɛ ara ne nnafua 50, na wawu. Yɛn de, yɛn nkwa nna yɛ mfe 70 anaa 80. Enti wohwɛ a, yɛka mfe 70 anaa 80 a, abebɛw bɛte ase sɛn? Ɛbɛyɛ den sɛ ɔde n’adwene bebu mpo! Yɛn nso, Bible ka sɛ yɛte sɛ mmebɛw wɔ yɛn Bɔfo Kunini no ani so. Yɛn adwene nnu ne de ho hwee. (Yesaia 40:22; 55:8, 9) Enti sɛ yɛnte Yehowa ho nsɛm bi ase a, ɛnyɛ nwonwa.
Ɛwom, yɛka sɛ Onyankopɔn nni mfiase nni awiei a, ebia asete bɛyɛ den ama yɛn. Nanso yetumi hu sɛ ntease wom. Sɛ obi na ɔbɔɔ Onyankopɔn a, ɛnde onii no na anka ɔbɛyɛ Ɔbɔadeɛ. Nanso, Bible ka sɛ, Yehowa na “[ɔbɔɔ] nneɛma nyinaa.” (Adiyisɛm 4:11) Afei nso yenim sɛ bere bi, na wiase yi ne abɔde foforo biara nni hɔ. (Genesis 1:1, 2) Ɛhe na efi bae? Ɛnyɛ dɛn ara a, nea ɔbɔɔ saa nneɛma no, na ɔwɔ hɔ dedaw ansa na ɔrebɔ. Ansa na abɔde bi te sɛ ne Ba a ɔwoo no koro no ne abɔfo nso reba no, na ɔwɔ hɔ dedaw. (Hiob 38:4, 7; Kolosefo 1:15) Enti ɛda adi pefee sɛ, mfiase no, na Ɔbɔadeɛ no nkutoo na ɔwɔ hɔ. Ná ɔwɔ hɔ dedaw ansa na biribi foforo biara reba, enti ɛnyɛ obiara na ɔbɔɔ no.
Sɛ yɛhwɛ nneɛma a ɛwɔ wim, asase ne nnipa a yɛte so no a, ne nyinaa di adanse sɛ Onyankopɔn bi hɔ, na ɔte hɔ daa. Ɔsoro abɔde te sɛ owia, ɔsram ne nsoromma akuwakuw nyinaa di kyinhyia. Nanso ebiara nam ne kwan a ɛmpempem. Nea ɔhyehyɛɛ no saa no, na ɔte ase ansa na saa nneɛma no nyinaa reba. Enti ɔno nkutoo na na obetumi ama biribi foforo biara aba nkwa mu.—Hiob 33:4.
Sɛ wutie kaseɛbɔ a, ebia wote sɛ ebinom di nsɛmmɔne wɔ nyamesom din mu. Ɛnyɛ ɔsom nyinaa na nokware Nyankopɔn pene so. (Mateo 7:15) Nokwasɛm ne sɛ, wɔadaadaa adesamma fã kɛse no ara.—Kenkan 1 Yohane 5:19.
Nanso, nnipa a wɔpɛ nokware na wɔbɔ bra pa no, Onyankopɔn nim wɔn. (Yohane 4:23) Onyankopɔn pɛ sɛ saafo no nyinaa sua nokware a ɛwɔ n’Asɛm Bible mu no.—Kenkan 1 Timoteo 2:3-5.
Yehowa Nyankopɔn rekyerɛkyerɛ nnipa pii ama wɔahu nokware no na wɔadodɔ wɔn ho. Saa nnipa yi, bere bi na wɔwɔ ɔsom ahorow pii mu. Seesei Yehowa nkyerɛkyerɛ reka wɔn bom. (Mika 4:2, 3) Enti nea ɛma yehu ɔsom a ɛyɛ nokware ne sɛ emufo dodɔ wɔn ho.—Kenkan Yohane 13:35.
Nnipa a bere bi na wɔwɔ ɔsom ahorow pii mu no, seesei Yehowa Nyankopɔn nam nokware som so reka wɔn bom.—Dwom 133:1
Wɔn a wɔsom Onyankopɔn nokware mu no, Bible na wɔde bɔ wɔn bra, na ɛno ara mu na wonya wɔn nkyerɛkyerɛ fi. (2 Timoteo 3:16) Nokware asomfo ma nkurɔfo hu Onyankopɔn din. (Dwom 83:18) Wɔbɔ dawuru ma nkurɔfo hu sɛ Onyankopɔn Ahenni nko ara na ebeyi adesamma haw afi hɔ. (Daniel 2:44) Wɔma wɔn ‘kanea hyerɛn’ na wɔyɛ nneɛma pa ma nkurɔfo de suasua Yesu. (Mateo 5:16) Enti ade a ɛma nkurɔfo hu nokware Kristofo ne sɛ wɔkɔ afie mu kɔka Onyankopɔn Ahenni no ho asɛmpa.—Kenkan Mateo 24:14; Asomafo Nnwuma 5:42; 20:20.
1 2 3 4 5 6 7 8 9 10 11 12 13 14 15 16
^ ***bh nkr. 47-56 Agyede No—Onyankopɔn Akyɛde a Ɛsen Biara***
Ti Anum
Agyede No—Onyankopɔn Akyɛde a Ɛsen Biara
Dɛn ne agyede no?
Ɔkwan bɛn na wɔfaa so de mae?
Dɛn na ebetumi ama woanya?
Dɛn na wubetumi ayɛ de akyerɛ sɛ w’ani sɔ?
DƐN ne akyɛde a ɛsom bo sen biara a wo nsa aka pɛn? Ɛnsɛ sɛ akyɛde yɛ nea ne bo yɛ den ansa na ayɛ nea ɛho hia. Nokwarem no, ɛnyɛ sika dodow a wɔde tɔ akyɛde bi na ɛma wohu sɛnea ɛsom bo fa. Mmom no, sɛ akyɛde bi ma w’ani gye anaa edi w’ahiade bi ho dwuma a, ɛyɛ nea ɛsom bo yiye ma wo.
2 Wɔ akyɛde pii a w’ani begye ho sɛ wo nsa bɛka nyinaa mu no, biako bi wɔ hɔ a ɛsen ne nyinaa. Ɛyɛ akyɛde a Onyankopɔn de ma adesamma. Yehowa ama yɛn nneɛma pii, nanso n’akyɛde a ɛsen biara a ɔde ama yɛn ne ne Ba Yesu Kristo agyede afɔre no. (Mateo 20:28) Sɛnea yebehu wɔ saa ti yi mu no, agyede no ne akyɛde a ɛsom bo sen biara a wubetumi anya, efisɛ ebetumi ama woanya anigye a ɛso bi nni, na ebetumi adi w’ahiade a ɛho hia sen biara ho dwuma. Nokwarem no, agyede no ne Yehowa dɔ a ɛsen biara a wayi no adi akyerɛ wo.
DƐN NE AGYEDE NO?
3 Ne tiaatwa mu no, agyede no ne Yehowa kwan a ɔnam so begye nnipa afi bɔne ne owu mu. (Efesofo 1:7) Nea ɛbɛyɛ na yɛate Bible nkyerɛkyerɛ yi ase no, ɛsɛ sɛ yɛde yɛn adwene kɔ nea esii wɔ Eden turom no so. Sɛ yɛte nea Adam hweree bere a ɔyɛɛ bɔne no ase a, ɛnna yebetumi ahu nea enti a agyede no a wɔde ama yɛn no yɛ akyɛde a ɛsom bo ankasa.
4 Bere a Yehowa bɔɔ Adam no, ɔmaa no biribi a ɛsom bo paa—onipa nkwa a ɛyɛ pɛ. Susuw nea na ɛno bɛma Adam anya no ho hwɛ. Bere a wɔbɔɔ no a na ɔwɔ nipadua ne adwene a ɛyɛ pɛ no, na ɔbɛtra ase a ɔrenyare, ɔremmɔ akwakoraa, anaasɛ ɔrenwu da. Sɛ́ onipa a ɔyɛ pɛ no, ɔne Yehowa nyaa abusuabɔ titiriw bi. Bible ka sɛ na Adam yɛ “Onyankopɔn ba.” (Luka 3:38) Enti Adam ne Yehowa Nyankopɔn nyaa abusuabɔ a emu yɛ den te sɛ ɔba a ɔwɔ agya a ɔdɔ no ntam abusuabɔ. Yehowa ne ne ba a ɔwɔ asase so no dii nkitaho, na ɔmaa Adam adwuma a abotɔyam wom, na ɔma ohuu nea na ɔhwehwɛ fi ne hɔ.—Genesis 1:28-30; 2:16, 17.
5 Wɔbɔɔ Adam wɔ “Onyankopɔn suban so.” (Genesis 1:27) Ná ɛno nkyerɛ sɛ Adam ne Onyankopɔn sɛ wɔ nipaduam. Sɛnea yehui wɔ nhoma yi Ti 1 no, Yehowa yɛ honhom a aniwa nhu no. (Yohane 4:24) Enti Yehowa nni nipadua a ɛyɛ honam ne mogya. Onyankopɔn suban so a wɔbɔɔ Adam no kyerɛ sɛ wɔde suban ahorow a ɛte sɛ Onyankopɔn de, a ebi ne ɔdɔ, nyansa, atɛntrenee, ne tumi bɔɔ no. Ná Adam te sɛ N’agya wɔ ɔkwan foforo a ɛho hia so, a ɛne sɛ na otumi fi ne pɛ mu yɛ ade. Enti na Adam nte sɛ afiri a nea wɔahyehyɛ sɛ ɛnyɛ nkutoo na etumi yɛ no. Mmom no, na otumi sisi n’ankasa gyinae; na na otumi paw papa anaa bɔne. Sɛ otiee Onyankopɔn asɛm a, anka ɔbɛtra ase daa wɔ Paradise asase so.
6 Ɛnde, ɛda adi pefee sɛ bere a Adam yɛɛ Onyankopɔn so asoɔden na wobuu no kumfɔ no, ɔhweree ade kɛse. Ne bɔne no ma ɔhweree ne nkwa a ɛyɛ pɛ ne nhyira a ɛka ho nyinaa. (Genesis 3:17-19) Awerɛhosɛm ne sɛ ɛnyɛ Adam nko na ɔhweree nkwa a ɛsom bo yi na mmom ne mma a ɔwoo wɔn nso. Onyankopɔn Asɛm ka sɛ: ‘Ɛnam onipa biako so na bɔne baa wiase, na owu nam bɔne so bae, na ɛno na ɛmaa owu trɛw kaa nnipa nyinaa efisɛ wɔn nyinaa ayɛ bɔne.’ (Romafo 5:12) Yiw, yɛn nyinaa anya bɔne afi Adam mu. Enti, Bible ka sɛ ‘ɔtɔn’ ɔne n’asefo kɔɔ bɔne ne owu nkoayɛ mu. (Romafo 7:14) Ná anidaso biara nni hɔ ma Adam anaa Hawa efisɛ wɔhyɛɛ da na wɔyɛɛ Onyankopɔn so asoɔden. Na wɔn asefo a yɛn nso yɛka ho no nso ɛ?
7 Yehowa nam agyede no so begyee nnipa. Dɛn ne agyede? Agyede kyerɛ nneɛma atitiriw abien. Nea edi kan no, agyede kyerɛ sika anaa biribi a ɛsom bo a wotua de gye obi anaa biribi. Yebetumi de atoto sika anaa biribi a ɛsom bo a wotua de gye obi a wɔafa no sɛ akoa wɔ ɔko mu ho. Nea ɛto so abien no, agyede kyerɛ sika anaa biribi a ɛsom bo a wɔde ma de tua biribi ho ka. Ɛte sɛ sika a wotua ma obi a wɔasɛe ne biribi de pata no no. Sɛ nhwɛso no, sɛ obi ma asiane bi si a, ɛsɛ sɛ otua sika a ɛsom bo te sɛ nneɛma a wasɛe no no.
8 Na ɛbɛyɛ dɛn na wɔatumi atua ade kɛse a Adam ama yɛn nyinaa ahwere no ho ka, na ama wɔatumi agye yɛn afi bɔne ne owu nkoayɛ mu? Ma yensusuw agyede a Yehowa de mae ne nea ebetumi ama woanya no ho nhwɛ.
SƐNEA YEHOWA DE AGYEDE NO MAE
9 Esiane sɛ nnipa nkwa a ɛyɛ pɛ na wɔhweree nti, nnipa a wɔnyɛ pɛ mu biara nni hɔ a obetumi asan agye nkwa a wɔhweree no. (Dwom 49:7, 8) Nea na wohia ne agyede a ɛne nea wɔhweree no bo yɛ pɛ. Eyi ne atɛntrenee ho nnyinasosɛm a ɛyɛ pɛ a ɛwɔ Onyankopɔn Asɛm mu no hyia, nea ɛka sɛ: “Ɔkra nsi ɔkra ananmu” no. (Deuteronomium 19:21) Enti, dɛn na na ebetumi atua onipa kra, anaa nkwa a ɛyɛ pɛ a Adam hweree no ho ka? Onipa nkwa a ɛyɛ pɛ foforo na na wɔhwehwɛ sɛ “agyede a ɛfata.”—1 Timoteo 2:6.
10 Ɔkwan bɛn so na Yehowa de agyede no mae? Ɔsomaa ne honhom mu mma a wɔyɛ pɛ no mu biako baa asase so. Nanso, ɛnyɛ honhom abɔde biara kɛkɛ na Yehowa somaa no. Ɔsomaa nea ɔsom bo ma no sen biara, ne Ba a ɔwoo no koro no. (1 Yohane 4:9, 10) Ɔba yi fii ne pɛ mu gyaw ne soro fie hɔ baa asase so. (Filipifo 2:7) Sɛnea yehui wɔ nhoma yi ti anan mu no, Yehowa nam anwonwakwan so yii Ɔba yi nkwa bɛhyɛɛ Maria awotwaa mu. Ɛdenam Onyankopɔn honhom kronkron so no, wɔwoo Yesu sɛ onipa a ɔyɛ pɛ a na onni bɔne afobu biara ase.—Luka 1:35.
11 Ɛyɛɛ dɛn na onipa biako tumi yɛɛ agyede maa nnipa ɔpepem pii? Ɛnde, ma yemmisa sɛ, ɛyɛɛ dɛn na nnipa ɔpepem pii bɛyɛɛ abɔnefo? Kae sɛ Adam nam bɔne a ɔyɛe no so hweree agyapade a ɛsom bo a ɛne nnipa nkwa a ɛyɛ pɛ no. Enti na wantumi amma n’asefo annya nkwa a ɛyɛ pɛ no. Mmom no, bɔne ne owu nkutoo na otumi de maa wɔn. Ná Yesu a Bible frɛ no “Adam a odi akyiri no” wɔ onipa nkwa a ɛyɛ pɛ, na wanyɛ bɔne da. (1 Korintofo 15:45) Wɔ ɔkwan bi so no, Yesu besii Adam ananmu sɛnea ɛbɛyɛ a obegye yɛn nkwa. Yesu nam ne nkwa a ɛyɛ pɛ a ofi osetie a edi mũ mu de bɔɔ afɔre maa Onyankopɔn no so tuaa Adam bɔne no ho ka. Yesu nam saayɛ so maa Adam asefo nyaa anidaso.—Romafo 5:19; 1 Korintofo 15:21, 22.
12 Bible kyerɛkyerɛ amane a Yesu hui ansa na ɔrewu no mu kɔ akyiri. Wɔhwee no yayaayaw, bɔɔ no asɛnduam atirimɔden so, na owuu owuyaw wɔ asɛndua no so. (Yohane 19:1, 16-18, 30; Hwɛ Nkekaho a ɛwɔ kratafa 204-6) Dɛn nti na na ɛho hia sɛ Yesu hu amane pii saa? Yebehu wɔ nhoma yi ti bi mu akyiri yi sɛ na Satan aka sɛ onnye nni sɛ Yehowa wɔ asomfo bi a wɔyɛ nnipa a wɔbɛkɔ so adi Yehowa nokware wɔ sɔhwɛ mu. Yesu nam ne mudi mu a okuraa pintinn ɛmfa ho amanehunu a emu yɛ den a ohyiae no so maa Satan nyaa asɛm a ɔkae no ho mmuae a eye sen biara. Yesu ma ɛdaa adi sɛ onipa a ɔyɛ pɛ na otumi fi ne pɛ mu yɛ ade betumi akura ne mudi mu koraa ama Onyankopɔn a nea Ɔbonsam yɛ biara mfa ho. Ɛbɛyɛ sɛ Yehowa ani gyee yiye wɔ nokware a ne Dɔba no dii no ho!—Mmebusɛm 27:11.
13 Ɔkwan bɛn so na wotuaa agyede no? Wɔ Yudafo ɔsram Nisan 14, 33 Y.B. mu no, Onyankopɔn maa kwan ma wokum ne Ba a ɔyɛ pɛ na bɔne nni ne ho no. Saa kwan yi so na Yesu de ne desani nkwa a ɛyɛ pɛ no bɔɔ afɔre “prɛko.” (Hebrifo 10:10) Yesu wui akyi nnansa no, Yehowa nyanee no baa nkwa mu sɛ honhom abɔde. Yesu de ne desani nkwa a ɛyɛ pɛ a ɔde bɔɔ afɔre no bo a ɛsom no kɔmaa Onyankopɔn wɔ soro sɛ agyede maa Adam asefo. (Hebrifo 9:24) Yehowa gyee Yesu afɔre no bo a ɛsom no toom sɛ agyede a ɛfata a wɔde begye nnipa afi bɔne ne owu nkoayɛ mu.—Romafo 3:23, 24.
NEA AGYEDE NO BETUMI AMA WOANYA
14 Ɛmfa ho sɛ yɛyɛ abɔnefo no, agyede no nti yebetumi anya nhyira a ɛso bi nni. Ma yensusuw mfaso horow a Onyankopɔn akyɛde a ɛsen biara yi betumi ama yɛanya nnɛ ne daakye no bi ho nhwɛ.
15 Bɔne fafiri. Esiane sɛ wɔde sintɔ awo yɛn nti, ɛsɛ sɛ yɛyere yɛn ho ankasa ansa na yɛatumi ayɛ nea ɛfata. Yɛn nyinaa yɛ bɔne wɔ kasa anaa nneyɛe mu. Nanso, ɛdenam Yesu agyede afɔre no so no, yebetumi anya “bɔne fafiri.” (Kolosefo 1:13, 14) Sɛ yebenya saa fafiri no a, gye sɛ yenu yɛn ho nokwarem ansa. Ɛsɛ sɛ yefi ahobrɛase mu nso gyina Yehowa Ba no agyede afɔre no mu gyidi a yɛwɔ so srɛ Yehowa hɔ bɔne fafiri.—1 Yohane 1:8, 9.
16 Ahonim pa a yebenya wɔ Onyankopɔn anim. Sɛ yɛn ahonim bu yɛn fɔ a, ɛnyɛ den koraa sɛ yɛn abam betumi abu na yɛate nka sɛ mfaso nni yɛn so. Nanso, ɛdenam fafiri a yɛnam agyede no so anya nti, Yehowa da ayamye adi ma yetumi fi ahonim pa mu som no ɛmfa ho sɛ yɛtɔ sin no. (Hebrifo 9:13, 14) Eyi ma yetumi ne Yehowa kasa wɔ ahotoso mu. Enti yetumi de ahotoso kɔ n’anim wɔ mpaebɔ mu. (Hebrifo 4:14-16) Sɛ yekura ahonim pa mu a, yenya asomdwoe, yenya obu ma yɛn ho, na ɛma yɛn ani gye.
17 Daa nkwa wɔ paradise asase so ho anidaso. Romafo 6:23 ka sɛ: “Bɔne akatua ne owu.” Nkyekyɛm koro no ara de ka ho sɛ: “Na akyɛde a Nyankopɔn de ma ne daa nkwa a ɛnam yɛn Awurade Kristo Yesu so.” Yesusuw Paradise asase a ɛreba no mu nhyira ahorow ho wɔ nhoma yi Ti 3. (Adiyisɛm 21:3, 4) Esiane wu a Yesu wu maa yɛn nti na yebetumi anya saa nhyira yi nyinaa ne daa nkwa a yare nnim daakye no. Nanso, sɛ yebenya saa nhyira yi a, ɛsɛ sɛ yɛda no adi sɛ yɛn ani sɔ akyɛde a ɛne agyede no.
WOBƐYƐ DƐN ATUMI AKYERƐ ANISƆ?
18 Dɛn nti na ɛsɛ sɛ yɛde aseda kɛse ma Yehowa wɔ agyede no ho? Ne titiriw no, sɛ obi gye bere, bɔ mmɔden, anaasɛ ɔbɔ ka bɛkyɛ wo ade a, ɛnna ɛma akyɛde no yɛ nea ɛsom bo. Sɛ yehu sɛ obi fi ɔdɔ pa mu na abɛkyɛ yɛn ade a, ɛka yɛn koma yiye. Agyede no ne akyɛde a ɛsom bo sen biara wɔ akyɛde nyinaa mu, efisɛ Onyankopɔn bɔɔ afɔre a ɛsen biara na ɔde mae. Yohane 3:16 ka sɛ: “Onyankopɔn dɔ wiase paa ma enti ɔde ne Ba a ɔwoo no koro mae.” Agyede no ne ɔdɔ a Yehowa dɔ yɛn no ho adanse a ɛsen biara. Ɛyɛ Yesu nso dɔ ho adanse, efisɛ ofi ne pɛ mu de ne nkwa too hɔ maa yɛn. (Yohane 15:13) Enti ɛsɛ sɛ akyɛde a ɛne agyede no ma yetumi hu sɛ Yehowa ne ne Ba no dɔ yɛn sɛ ankorankoro.—Galatifo 2:20.
19 Ɛnde, ɔkwan bɛn so na wubetumi akyerɛ sɛ w’ani sɔ Onyankopɔn akyɛde a ɛne agyede no? Nea edi kan no, bɔ mmɔden sua Yehowa, Ɔdemafo Kɛse no ho ade pii. (Yohane 17:3) Nhoma yi a wode besua Bible no bɛboa wo ma woayɛ saa. Bere a worenya Yehowa ho nimdeɛ pii no, ɔdɔ a wowɔ ma no no mu bɛyɛ den. Na saa ɔdɔ a woanya no nso bɛma w’ani agye ho sɛ wobɛyɛ nea ɛsɔ n’ani.—1 Yohane 5:3.
20 Nya Yesu agyede afɔre no mu gyidi. Wɔkaa Yesu ho asɛm sɛ: “Nea ogye Ɔba no di no wɔ daa nkwa.” (Yohane 3:36) Yɛbɛyɛ dɛn atumi anya Yesu mu gyidi? Ɛnyɛ yɛn ano nko na yɛde ka sɛ yɛwɔ gyidi a ɛte saa. Yakobo 2:26 ka sɛ: “Gyidi a nnwuma nnim awu.” Yiw, yɛde “nnwuma,” a ɛne yɛn nneyɛe, na ɛkyerɛ nokware gyidi. Ɔkwan biako a yɛfa so kyerɛ sɛ yɛwɔ Yesu mu gyidi ne sɛ yɛbɛyɛ nea yebetumi biara de asuasua no wɔ nea yɛka ne nea yɛyɛ nyinaa mu nso.—Yohane 13:15.
21 Kɔ Awurade Anwummeduan nkaedi no ase afe biara. Wɔ Nisan 14, 33 Y.B. mu anwummere no, Yesu de afahyɛ titiriw bi a Bible frɛ no “Awurade anwummeduan” no sii hɔ. (1 Korintofo 11:20; Mateo 26:26-28) Wɔsan frɛ afahyɛ yi Kristo wu Nkaedi. Yesu de sii hɔ na aboa n’asomafo no ne nokware Kristofo a wɔbɛba wɔ wɔn akyi nyinaa ma wɔakae sɛ ɛnam ne wu a owui sɛ onipa a ɔyɛ pɛ no so na ɔde ne kra anaa ne nkwa mae sɛ agyede. Yesu kae wɔ saa afahyɛ yi ho sɛ: “Monkɔ so nyɛ eyi mfa nkae me.” (Luka 22:19) Nkaedi no ase a yɛkɔ no ma yɛkae ɔdɔ kɛse a Yehowa ne Yesu nyinaa yii no adi wɔ agyede no a wɔde mae no ho. Yebetumi akyerɛ anisɔ a yɛwɔ ma agyede no denam Yesu wu Nkaedi afahyɛ no ase a yɛbɛkɔ afe biara no so.
22 Nokwarem no, Yehowa nsiesiei a ɛne agyede no yɛ akyɛde a ɛsom bo. (2 Korintofo 9:14, 15) Nnipa a wɔawuwu mpo betumi anya akyɛde a ɛso bi nni yi so mfaso. Eti 6 ne 7 bɛkyerɛkyerɛ nea enti a ɛte saa no mu.
[Ase hɔ asɛm]
Sɛ wopɛ nea Awurade Anwummeduan no kyerɛ ho nsɛm pii a, hwɛ Nkekaho a ɛwɔ kratafa 206-8 no.
NEA BIBLE KYERƐKYERƐ
▪ Agyede no ne ade a Yehowa nam so begye nnipa afi bɔne ne owu mu.—Efesofo 1:7.
▪ Yehowa nam ne Ba a ɔwoo no koro no a ɔsomaa no baa asase so ma obewu maa yɛn no so na ɔde agyede no mae.—1 Yohane 4:9, 10.
▪ Agyede no so na yɛnam nya bɔne fafiri, ahonim pa, ne daa nkwa ho anidaso.—1 Yohane 1:8, 9.
▪ Yɛnam Yehowa ho ade pii a yebesua, Yesu agyede afɔre no mu gyidi a yebenya, ne Awurade Anwummeduan no ase a yɛbɛkɔ so kyerɛ sɛ yɛn ani sɔ agyede no.—Yohane 3:16.
[Adesua no ho Nsɛmmisa]
1, 2. (a) Bere bɛn na akyɛde bi yɛ nea ɛsom bo kɛse ma wo? (b) Dɛn nti na yebetumi aka sɛ agyede no ne akyɛde a ɛsom bo sen biara a wubetumi anya?
3. Dɛn ne agyede no, na ntease bɛn na ɛsɛ sɛ yenya na ama yɛatumi akyerɛ akyɛde a ɛsom bo yi ho anisɔ?
4. Dɛn na na onipa nkwa a ɛyɛ pɛ no bɛma Adam anya?
5. Sɛ Bible ka sɛ wɔbɔɔ Adam wɔ “Onyankopɔn suban so” a, na ɛkyerɛ dɛn?
6. Bere a Adam yɛɛ Onyankopɔn so asoɔden no, dɛn na ɔhweree, na ɛkaa n’asefo dɛn?
7, 8. Nneɛma atitiriw abien bɛn na agyede kyerɛ?
9. Agyede bɛn na na wɔhwehwɛ?
10. Ɔkwan bɛn na Yehowa faa so de agyede no mae?
11. Ɛyɛɛ dɛn na onipa biako tumi yɛɛ agyede maa nnipa ɔpepem pii?
12. Dɛn na Yesu amanehunu no ma ɛdaa adi?
13. Ɔkwan bɛn so na wotuaa agyede no?
14, 15. Sɛ yebenya “bɔne fafiri” a, dɛn na ɛsɛ sɛ yɛyɛ?
16. Dɛn na ɛma yetumi de ahonim pa som Onyankopɔn, na mfaso bɛn na ɛwɔ ahonim a ɛte saa so?
17. Nhyira ahorow bɛn na esiane wu a Yesu wu maa yɛn nti yebetumi anya?
18. Dɛn nti na ɛsɛ sɛ yɛda Yehowa ase wɔ agyede no a ɔde ama no ho?
19, 20. Nneɛma bɛn na wubetumi ayɛ de akyerɛ sɛ w’ani sɔ Onyankopɔn akyɛde a ɛne agyede no?
21, 22. (a) Dɛn nti na ɛsɛ sɛ yɛkɔ Awurade Anwummeduan afahyɛ no ase afe biara? (b) Dɛn na wɔbɛkyerɛkyerɛ mu wɔ Ti 6 ne 7?
[Mfonini wɔ kratafa 52]
Yehowa de ne Ba a ɔwoo no koro no mae sɛ agyede maa yɛn
[Mfonini wɔ kratafa 54]
Yehowa ho ade pii a wusua no yɛ ɔkwan biako a wonam so kyerɛ sɛ w’ani sɔ n’akyɛde a ɛne agyede no
^ (Aso. 8:26-39) Na Yehowa bɔfo ka kyerɛɛ Filipo sɛ: “Sɔre na kɔ anafo, ɔkwan a efi Yerusalem kɔ Gasa no so.” (Eyi yɛ sare so kwan.) 27 Ɛnna ɔsɔre kɔe, na hwɛ! Etiopiani piani bi ni, otumfoɔ a ɔhwɛ Etiopiafo hemmaa Kandake sika nyinaa so. Ná wakɔ Yerusalem akɔsom, 28 na ɔte ne teaseɛnam mu resan akɔ a ɔrekenkan odiyifo Yesaia nhoma no. 29 Enti honhom no ka kyerɛɛ Filipo sɛ: “Twiw bɛn teaseɛnam yi.” 30 Filipo tuu mmirika kɔɔ ho na ɔtee sɛ ɔrekenkan odiyifo Yesaia nhoma no, na ose: “Wote nea worekenkan no ase?” 31 Ɔkae sɛ: “Sɛ obi ankyerɛ me a, mɛyɛ dɛn atumi ate ase?” Na ɔsrɛɛ Filipo sɛ ɔmforo mmɛtena ne nkyɛn. 32 Kyerɛwnsɛm mu asɛm a na ɔrekenkan no ni: “Wɔde no bae sɛ oguan a wɔrebekum no, na sɛnea oguammaa tɔ mum wɔ nea otwitwa ne ho nhwi anim no, wammue n’ano. 33 Bere a wɔbrɛɛ no ase no, wɔammu atɛn amma no. Hena na ɔbɛkyerɛ n’ase? Efisɛ wɔafa ne nkwa afi asase so kɔ.” 34 Opiani no bisaa Filipo sɛ: “Mesrɛ wo, hena na odiyifo no ka ne ho asɛm yi? N’ankasa anaa onipa foforo?” 35 Filipo buee n’ano, na ofi Kyerɛwnsɛm mu asɛm yi so kaa Yesu ho asɛmpa kyerɛɛ no. 36 Afei bere a wɔnam kwan so rekɔ no, wokoduu nsu bi ho, na opiani no kae sɛ: “Hwɛ! Nsu na ɛda hɔ yi; dɛn na esiw me asubɔ ho kwan?” 37 —— 38 Ɛnna ɔmaa teaseɛnam no gyinae, na wɔn baanu nyinaa sian kɔɔ nsu no mu, Filipo ne opiani no; na ɔbɔɔ no asu. 39 Bere a wofii nsu no mu puei no, ntɛm ara na Yehowa honhom de Filipo kɔe, na opiani no anhu no bio, na ɔde ahurusi toaa so kɔɔ ne kwan.
^ (Aso. 10:1-48) Ná ɔbarima bi wɔ Kaesarea a wɔfrɛ no Kornelio, a ɔyɛ nea wɔfrɛ no Italia asraafodɔm no mu ɔpanyin, 2 ɔbarima a ɔwɔ ahofama na ɔne ne fiefo nyinaa suro Onyankopɔn, na ɔyɛ nkurɔfo adɔe pii na ɔde adesrɛ to Onyankopɔn anim daa. 3 Bɛyɛ dɔn a ɛto so akron no, ohuu Onyankopɔn bɔfo pefee wɔ anisoadehu mu sɛ waba ne nkyɛn na ɔka kyerɛɛ no sɛ: “Kornelio!” 4 Ɔbarima no hwɛɛ no dinn, na ehu kaa no ma obisae sɛ: “Owura, asɛm bɛn?” Ɔka kyerɛɛ no sɛ: “Wo mpaebɔ ne w’adɔe aforo soro sɛ nkae wɔ Onyankopɔn anim. 5 Enti afei soma mmarima ma wɔnkɔ Yopa nkɔfrɛ Simon a wɔfrɛ no Petro no mmra. 6 Saa ɔbarima yi akɔsoɛ nhomahyɛfo bi a ɔde Simon a ne fie wɔ po no ano.” 7 Bere a ɔbɔfo a ɔne no kasae no kɔe ara pɛ, ɔfrɛɛ ne fie nkoa baanu ne ɔsraani bi a ɔwɔ ahofama fii wɔn a wɔsom no daa no mu, 8 na ɔkaa biribiara kyerɛɛ wɔn somaa wɔn kɔɔ Yopa. 9 Ade kyee a wɔnam ɔkwan so rekɔ na wɔreyɛ adu kurow no mu no, Petro kɔɔ ɔdan no atifi bɛyɛ dɔn a ɛto so asia kɔbɔɔ mpae. 10 Afei ɔkɔm dee no paa ma ɔpɛe sɛ odidi. Bere a wogu so reyɛ aduan no, onyaa anisoadehu 11 na ohui sɛ ɔsoro abue na ɔsɛn bi resian sɛ nwera tam kɛse bi a wɔregyaa anoano anan no aba asase so; 12 na ntɔteboa ne mmoa a wɔwea asase so ne ewim nnomaa nyinaa bi wom. 13 Na ɔtee nne bi sɛ: “Petro, sɔre kum bi na di!” 14 Nanso Petro kae sɛ: “Dabi, Awurade, efisɛ minnii biribi a ɛho agu fĩ na ɛho ntew biara da.” 15 Na nne no ka kyerɛɛ no ne mprenu so sɛ: “Mfrɛ nneɛma a Onyankopɔn atew ho sɛ ɛho agu fĩ.” 16 Eyi bae ne mprɛnsa so, na ɛhɔ ara wɔfaa ɛsɛn no kɔɔ soro. 17 Afei bere a Petro tirim ayɛ no keserenee wɔ nea anisoade a ohui no kyerɛ ho no, hwɛ! na mmarima a Kornelio somaa wɔn no abisabisa Simon fie kwan ma wɔabegyina ɔpon ano. 18 Na wɔteɛɛm bisae sɛ ebia Simon a wɔfrɛ no Petro no abɛsoɛ hɔ anaa. 19 Bere a Petro gu so redwinnwen anisoadehu no ho no, honhom no kae sɛ: “Hwɛ! Mmarima baasa bi rehwehwɛ wo. 20 Wo de, sɔre, si fam na kɔ wɔn nkyɛn, mma w’adwene mu nnyɛ wo naa koraa, efisɛ me na mesomaa wɔn.” 21 Enti Petro sii fam kɔɔ mmarima no nkyɛn kɔkae sɛ: “Hwɛ! mene nea morehwehwɛ no no. Dɛn na ɛma mobaa ha?” 22 Wɔkae sɛ: “Ɔbɔfo kronkron bi de Onyankopɔn akwankyerɛ maa ɔsraani panyin Kornelio, ɔtreneeni a osuro Onyankopɔn na Yuda man nyinaa bɔ no din pa no sɛ ɔnsoma mmɛfa wo mmra ne fie na ontie nea wowɔ ka.” 23 Enti ɔde wɔn baa mu na ɔsom wɔn hɔho. Ade kyee no, ɔsɔre ne wɔn kɔe, na na anuanom binom a wofi Yopa ka wɔn ho. 24 Da a edi hɔ no, oduu Kaesarea. Ná Kornelio nso afrɛfrɛ n’abusuafo ne ne nnamfonom nyinaa retwɛn wɔn. 25 Bere a Petro puee hɔ no, Kornelio kohyiaa no hwee ne nan ase sɔree no. 26 Nanso Petro maa no so kae sɛ: “Sɔre; me nso meyɛ onipa.” 27 Na bere a ɔne no bɔɔ nkɔmmɔ no, ɔkɔɔ ofie no mu kohui sɛ nnipa bebree ahyiam, 28 na ɔka kyerɛɛ wɔn sɛ: “Mo ara munim pefee sɛnea mmara mma kwan sɛ Yudani ne abusua foforo muni bɛbɔ anaasɛ ɔbɛbɛn no; nanso Onyankopɔn akyerɛ me sɛ ɛnsɛ sɛ mefrɛ onipa biara sɛ ne ho agu fĩ anaa ne ho ntew. 29 Ne saa nti bere a wɔsoma bɛfrɛɛ me no, manyi ano koraa na mebae. Afei merebisa nea enti a mosoma bɛfrɛɛ me.” 30 Ɛnna Kornelio kae sɛ: “Nnanan ni, saa bere yi ara, na merebɔ mpae dɔn a ɛto so akron no mu wɔ me fie, na hwɛ! ɔbarima bi a ɔhyɛ atade hyɛnhyɛn begyinaa m’anim 31 na ɔkae sɛ: ‘Kornelio, Onyankopɔn atie wo mpaebɔ na w’adɔe adu n’anim. 32 Enti soma kɔ Yopa kɔfrɛ Simon, a wɔfrɛ no Petro no. Saa ɔbarima yi abɛsoɛ Simon a ɔyɛ nhomahyɛfo no fie wɔ po no ano.’ 33 Enti ntɛm ara na mesoma baa wo nkyɛn, na woabɔ mmɔden sɛ woaba ha. Ɛno nti yɛn nyinaa ahyiam Onyankopɔn anim saa bere yi sɛ yɛrebetie nea Yehowa ahyɛ wo sɛ ka nyinaa.” 34 Ɛnna Petro buee n’ano kae sɛ: “Nokwasɛm ni, mahu sɛ Onyankopɔn nhwɛ nnipa anim, 35 na mmom ɔman biara mu no, onipa a osuro no na ɔyɛ adetrenee no, ogye no tom. 36 Ɔde asɛm no kɔmaa Israel mma, na ɔkaa asomdwoe a ɛnam Yesu Kristo so no ho asɛmpa kyerɛɛ wɔn: Oyi ne nnipa nyinaa mu Awurade. 37 Munim nea wɔkaa ho asɛm wɔ Yudea nyinaa, a efii ase wɔ Galilea bere a Yohane aka asubɔ ho asɛm akyi no. 38 Ɛno ne sɛ, Yesu a ofi Nasaret no, Onyankopɔn de honhom kronkron ne tumi sraa no, na okyinkyinii asase no so yɛɛ papa, na ɔsaa wɔn a Ɔbonsam hyɛ wɔn so nyinaa yare, efisɛ na Onyankopɔn ka ne ho. 39 Na yɛyɛ nneɛma a ɔyɛe wɔ Yudafo nkurow mu ne Yerusalem no nyinaa ho adansefo; na ɔno ara nso na wɔsɛn no dua so kum no. 40 Oyi na da a ɛto so abiɛsa no Onyankopɔn nyan no maa no hokwan sɛ onyi ne ho adi nkyerɛ, 41 ɛnyɛ nnipa nyinaa, na mmom adansefo a Onyankopɔn adi kan apaw wɔn, yɛn a yɛne no didi nomee wɔ ne wusɔre akyi no. 42 Afei nso, ɔhyɛɛ yɛn sɛ yɛnka nkyerɛ nnipa no na yenni adanse fefeefe sɛ Oyi ne nea Onyankopɔn ahyɛ sɛ ɔbɛyɛ ateasefo ne awufo temmufo no. 43 Ɔno na adiyifo no nyinaa di ne ho adanse, sɛ obiara a ogye no di no nam ne din so benya bɔne fafiri.” 44 Bere a Petro gu so reka nsɛm yi no, honhom kronkron baa wɔn a wɔretie asɛm no nyinaa so. 45 Na ɛyɛɛ anokwafo a wofi wɔn a wɔatwa wɔn twetia mu a wɔne Petro bae no nwonwa, efisɛ wohwiee honhom kronkron dom akyɛde a wɔde ma kwa no guu amanaman mufo nso so. 46 Na wɔtee sɛ wɔreka kasa horow na wɔreyi Onyankopɔn ayɛ. Ɛnna Petro buae sɛ: 47 “Eyinom anya honhom kronkron sɛ yɛn ara, enti hena na obetumi asiw wɔn kwan sɛ yɛmmfa nsu mmmɔ wɔn asu?” 48 Ɛno nti ɔhyɛe sɛ wɔmmɔ wɔn asu wɔ Yesu Kristo din mu. Afei wɔsrɛɛ no sɛ onni nna kakra wɔ hɔ.
^ (Gen. 29:16-35) Ná Laban wɔ mmabea baanu. Ɔpanyin no din de Lea na akumaa no de Rahel. 17 Nanso na Lea aniwa mma yɛ nketenkete, na Rahel de, na ne ho yɛ fɛ fi soro besi fam. 18 Ná Yakob dɔ Rahel, enti ɔkae sɛ: “Mepɛ sɛ mesom wo mfe ason na wode wo babea kumaa Rahel ma me.” 19 Ɛnna Laban kae sɛ: “Eye sɛ mede no bɛma wo sen sɛ mede no bɛma ɔbarima foforo. Tena me nkyɛn.” 20 Na Yakob somee mfe ason sɛ ɔde benya Rahel, nanso ɛyɛɛ n’ani so sɛ nna kakraa bi efisɛ na ɔdɔ no. 21 Afei Yakob ka kyerɛɛ Laban sɛ: “Me bere adu, mesrɛ wo fa me yere ma me na menkɔ ne ho.” 22 Ɛnna Laban frɛfrɛɛ nnipa a wɔwɔ hɔ nyinaa behyiae na ɔtow pon. 23 Nanso ade sae no, ɔde ne babea Lea brɛɛ no na ama wakɔ ne ho. 24 Na Laban de n’afenaa Silpa maa ne babea Lea sɛ n’abaawa. 25 Ade kyee no ɔbɛhwɛ a, Lea ni! Enti obisaa Laban sɛ: “Dɛn na woayɛ me yi? Ɛnyɛ Rahel nti na mesom wo? Dɛn nti na woadaadaa me?” 26 Ɛnna Laban buae sɛ: “Ɛha de, yɛnyɛ no saa. Yɛn de, yɛmfa akumaa no mma aware ansa na ɔpanyin no aware. 27 Wo ne ɔbea yi ntena nnawɔtwe nwie. Ɛno akyi no mede ɔbea biako no nso bɛma wo na woasom me mfe ason aka ho.” 28 Enti Yakob penee so ne ɔbea no tenae maa nnawɔtwe no soe, na ɛno akyi no ɔde Rahel maa no aware. 29 Na Laban de n’afenaa Bilha maa Rahel sɛ n’abaawa. 30 Afei ɔkɔɔ Rahel nso ho, na na ɔdɔ Rahel sen Lea, na ofii ase som Laban mfe ason bio. 31 Yehowa hui sɛ ɔnnɔ Lea no, obuee ne yam, na Rahel de, ɔbɛyɛɛ obonin. 32 Afei Lea nyinsɛn woo ɔbabarima na ɔtoo ne din Ruben, na ɔkae sɛ: “Yehowa abɛhwɛ m’amanehunu, na afei me kunu bɛdɔ me.” 33 Na ɔsan nyinsɛn woo ɔbabarima, na ɔkae sɛ: “Yehowa ate sɛ wɔnnɔ me, enti na wama me oyi nso.” Na ɔtoo ne din Simeon. 34 Na onyinsɛn bio woo ɔbabarima, na ɔkae sɛ: “Afei de, me kunu bɛka aba me ho, efisɛ mawo mmabarima baasa ama no.” Enti ɔtoo no din Lewi. 35 Na ɔsan nyinsɛn woo ɔbabarima, na ɔkae sɛ: “Afei de, mɛkamfo Yehowa.” Enti ɔtoo ne din Yuda. Afei n’awo tew kɔe.
^ ***bh nkr. 144-153 Ɔsom a Ɛsɔ Onyankopɔn Ani***
Ti Dunum
Ɔsom a Ɛsɔ Onyankopɔn Ani
So ɔsom ahorow nyinaa sɔ Onyankopɔn ani?
Yɛbɛyɛ dɛn atumi ahu nokware som?
Henanom ne Onyankopɔn nokware asomfo wɔ asase so nnɛ?
YEHOWA NYANKOPƆN dwen yɛn ho paa, na ɔpɛ sɛ yenya n’akwankyerɛ a ofi ɔdɔ mu de ma no so mfaso. Sɛ yɛsom no wɔ ɔkwampa so a, yebenya anigye, na asetram haw ahorow pii remma yɛn so. Yebenya ne nhyira ne ne mmoa nso. (Yesaia 48:17) Nanso, ɔsom ɔhaha pii na ɛwɔ hɔ a wɔka sɛ wɔkyerɛkyerɛ Onyankopɔn ho nokwasɛm. Nea ɛte ne sɛ, nsonsonoe kɛse wɔ nea wɔn mu biara kyerɛkyerɛ fa onii kō a Onyankopɔn yɛ ne nea ɔhwehwɛ fi yɛn hɔ no mu koraa.
2 Wobɛyɛ dɛn atumi ahu ɔkwampa a ɛsɛ sɛ wofa so som Yehowa? Enhia sɛ wusua ɔsom ahorow nyinaa nkyerɛkyerɛ na woyɛ ntotoho ansa. Nea ehia ne sɛ wubesua nea Bible kyerɛkyerɛ ankasa fa nokware som ho. Ɛho mfatoho bi ni: Nkurɔfo twa sika bɔne fra sika pa mu wɔ aman pii mu. Sɛ wɔka sɛ yiyi sika bɔne no fi sika pa no mu a, anka wobɛyɛ no dɛn? So wobɛkyere sɛnea sika bɔne biara te anaa ne nɔma agu wo tirim? Dabi. Ɛbɛyɛ papa sɛ wubehu sɛnea sika pa no te yiye mmom. Sɛ wuhu sɛnea sika pa no te ankasa a, ɛrenyɛ den sɛ wubehu sika bɔne bi. Saa ara na sɛ yesua nea ɛbɛma yɛahu nokware som a, yebetumi ahu atoro som nso.
3 Ehia sɛ yɛsom Yehowa wɔ ɔkwan a ɛsɔ n’ani so. Nnipa pii gye di sɛ ɔsom ahorow nyinaa sɔ Onyankopɔn ani, nanso Bible nkyerɛkyerɛ saa. Ɛnnɔɔso sɛ obi bɛka kɛkɛ sɛ ɔyɛ Kristoni. Yesu kae sɛ: “Ɛnyɛ obiara a ose me sɛ, ‘Awurade, Awurade’ no na ɔbɛhyɛn ɔsoro ahenni no mu, na mmom nea ɔyɛ m’Agya a ɔwɔ soro no apɛde no na ɔbɛhyɛn mu.” Ɛno nti, sɛ Onyankopɔn ani bɛsɔ yɛn a, ɛsɛ sɛ yesua nea Onyankopɔn hwehwɛ fi yɛn hɔ na yɛyɛ. Yesu frɛɛ wɔn a wɔnyɛ Onyankopɔn apɛde no sɛ ‘wɔn a wɔyɛ mmaratode.’ (Mateo 7:21-23) Te sɛ sika bɔne no, mfaso biara nni atoro som so. Nea enye koraa no, ɔsom a ɛte saa sɛe nnipa ankasa.
4 Yehowa ma obiara a ɔwɔ asase so nya hokwan a ebetumi ama wanya daa nkwa. Nanso, sɛ yebenya nkwa wɔ Paradise a, ɛsɛ sɛ yɛsom Onyankopɔn ɔkwampa so, na yɛbɔ yɛn bra ma ɛsɔ n’ani saa bere yi. Awerɛhosɛm ne sɛ, nnipa pii mpɛ sɛ wɔyɛ saa. Ɛno nti na Yesu kae sɛ: “Momfa ɔpon teateaa no mu; efisɛ ɔkwan a ɛsõ na ɛtrɛw no kɔ ɔsɛe mu, na nnipa bebree na wɔnam so rekɔ mu; nanso ɔpon teateaa ne ɔkwan hihiaa no ne nea ɛkɔ nkwa mu, na nnipa kakraa bi na wohu.” (Mateo 7:13, 14) Nokware som de nnipa kɔ daa nkwa mu. Nanso atoro som de nnipa kɔ ɔsɛe mu. Yehowa mpɛ sɛ onipa biara bɛsɛe nti na wama nnipa a wɔwɔ baabiara kwan sɛ wonsua ne ho ade no. (2 Petro 3:9) Enti, ɔkwan a yɛbɛfa so asom Onyankopɔn no na ɛbɛkyerɛ sɛ yebenya nkwa anaasɛ yebewu.
SƐNEA YEBEHU NOKWARE SOM
5 Yɛbɛyɛ dɛn ahu ‘ɔkwan a ɛkɔ nkwa mu no’? Yesu kae sɛ yɛnam nnipa a wɔwɔ nokware som mu abrabɔ so na yebehu nokware som. Ɔkae sɛ: “Mode wɔn aba na ebehu wɔn . . . Dua pa biara sow aba pa.” (Mateo 7:16, 17) Sɛ yɛbɛkyerɛkyerɛ mu a, wɔde nokware som mufo gyidi ne wɔn abrabɔ na ebehu wɔn. Ɛwom sɛ nokware som mufo nyɛ pɛ na wodi mfomso de, nanso sɛ́ kuw no, wɔbɔ mmɔden sɛ wɔbɛyɛ Onyankopɔn apɛde. Ma yensusuw nneɛma asia bi a ɛbɛma yɛahu wɔn a wɔyɛ nokware som mufo ho nhwɛ.
6 Onyankopɔn asomfo de wɔn nkyerɛkyerɛ gyina Bible so. Bible ankasa ka sɛ: “Kyerɛwnsɛm nyinaa fi Nyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ, trenee mu nteɛso, na Onyankopɔn nipa afata koraa a wɔasiesie no yiye ama adwuma pa biara.” (2 Timoteo 3:16, 17) Ɔsomafo Paulo kyerɛw kɔmaa ne mfɛfo Kristofo sɛ: “Bere a mugyee Onyankopɔn asɛm a mote fii yɛn hɔ no, moannye no sɛ nnipa asɛm, na mmom sɛ Onyankopɔn asɛm, sɛnea ɛte ankasa.” (1 Tesalonikafo 2:13) Enti, nokware som mu gyidi ne abrabɔ nnyina nnipa nsusuwii anaa atetesɛm bi so. Mmom no, egyina Bible, Onyankopɔn Asɛm so.
7 Yesu Kristo yɛɛ eyi ho nhwɛso pa denam ne nkyerɛkyerɛ a ɔde gyinaa Onyankopɔn Asɛm so no so. Bere a na ɔrebɔ N’agya a ɔwɔ soro no mpae no, ɔkae sɛ: “W’asɛm yɛ nokware.” (Yohane 17:17) Ná Yesu gye Onyankopɔn Asɛm di, na na ne nkyerɛkyerɛ nyinaa ne Kyerɛwnsɛm no hyia. Ná Yesu taa ka sɛ: “Wɔakyerɛw sɛ.” (Mateo 4:4, 7, 10) Ɛno akyi no, na Yesu fa kyerɛwsɛm bi mu asɛm ka. Saa ara na ɛnnɛ nso, Onyankopɔn asomfo nkyerɛkyerɛ wɔn ankasa nsusuwii. Wogye di sɛ Bible yɛ Onyankopɔn Asɛm, na wɔde wɔn nkyerɛkyerɛ gyina nea ɛka so pintinn.
8 Nokware som mufo som Yehowa nkutoo na wɔbɔ ne din kyerɛ afoforo. Yesu kae sɛ: “Yehowa wo Nyankopɔn na ɛsɛ sɛ wokotow no, na ɔno nkutoo na ɛsɛ sɛ wosom no.” (Mateo 4:10) Eyi nti, Yehowa nkutoo na Onyankopɔn asomfo som no. Ɔsom yi fã bi ne nokware Nyankopɔn no din ne sɛnea ɔte a wɔma afoforo hu. Dwom 83:18 ka sɛ: “Wo a wo din de [Yehowa, NW] no, wo nko ara ne ɔsorosoroni, asase nyinaa so.” Yesu yɛɛ nkurɔfo a yɛbɛboa wɔn ma wɔahu Onyankopɔn ho nhwɛso too hɔ. Ɔkae wɔ mpaebɔ mu sɛ: “Mada wo din adi akyerɛ nnipa a wuyii wɔn fii wiase maa me no.” (Yohane 17:6) Saa ara na ɛnnɛ nso, nokware asomfo kyerɛkyerɛ nkurɔfo Onyankopɔn din, n’atirimpɔw, ne ne su ahorow.
9 Onyankopɔn asomfo da nokware dɔ a pɛsɛmenkominya nnim adi kyerɛ wɔn ho wɔn ho. Yesu kae sɛ: “Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo.” (Yohane 13:35) Ná tete Kristofo no da ɔdɔ a ɛte saa adi kyerɛ wɔn ho wɔn ho. Abusua a obi fi mu, dibea a ɔwɔ, ne ɔman a ofi mu ntumi nsɛe nokware dɔ a Onyankopɔn aka sɛ n’asomfo nna no adi no, na saa ɔdɔ no ka nnipa bom ma wonya onuayɛ kuw a emu yɛ den. (Kolosefo 3:14) Atoro som mufo nni onuayɛ kuw a ɔdɔ wom saa. Yɛyɛ dɛn hu saa? Wokunkum wɔn ho wɔn ho esiane sɛ ɛsono abusua ne ɔman a wofi mu nti. Nokware Kristofo nkɔ ɔko nkokunkum wɔn nuanom Kristofo anaa nnipa foforo biara. Bible ka sɛ: “Nokwasɛm a ɛma Nyankopɔn mma ne Ɔbonsam mma da adi pefee ni: Obiara a ɔnyɛ adetrenee no mfi Nyankopɔn mu, na saa ara na nea ɔnnɔ ne nua no nso mfi ne mu. . . . Yɛnnodɔ yɛn ho; ɛnyɛ sɛ Kain a ofi ɔbɔne no mu na okum ne nua no.”—1 Yohane 3:10-12; 4:20, 21.
10 Nokwasɛm ne sɛ, nokware dɔ kɔ akyiri sen kum a yɛrenkunkum afoforo ara kwa. Nokware Kristofo fi ayamye mu de wɔn bere, wɔn ahoɔden, ne wɔn ahode boa wɔn ho wɔn ho, na wɔhyɛ wɔn ho wɔn ho nkuran. (Hebrifo 10:24, 25) Wɔboa wɔn ho wɔn ho wɔ ahokyere bere mu na wɔne afoforo di no nokware mu. Nokwarem no, wɔde Bible mu afotu a ɛka sɛ “momma yɛnyɛ nnipa nyinaa yiye” no yɛ adwuma.—Galatifo 6:10.
11 Nokware Kristofo gye Yesu Kristo tom sɛ nea Onyankopɔn nam no so begye nnipa nkwa. Bible ka sɛ: “Nkwagye nni obi foforo biara mu, na edin foforo biara nni ɔsoro ase a wɔde ama wɔ nnipa mu sɛ wɔmfa so nnye yɛn nkwa.” (Asomafo Nnwuma 4:12) Sɛnea yehui wɔ nhoma yi Ti 5 no, Yesu de ne nkwa ayɛ agyede ama nnipa a wɔn aso yɛ mmerɛw. (Mateo 20:28) Afei nso, Yesu na Onyankopɔn apaw no sɛ ɔsoro Ahenni a ebedi asase nyinaa so no so Hene. Na sɛ yɛpɛ daa nkwa a, Onyankopɔn hwehwɛ sɛ yetie Yesu na yɛde ne nkyerɛkyerɛ yɛ adwuma. Ɛno nti na Bible ka sɛ: “Nea ogye Ɔba no di no wɔ daa nkwa; nea ontie Ɔba no renhu nkwa.”—Yohane 3:36.
12 Nokware asomfo mfi wiase. Bere a na wɔredi Yesu asɛm wɔ Roma sodifo Pilato anim no, Yesu kae sɛ: “M’ahenni mfi wiase.” (Yohane 18:36) Ɛmfa ho ɔman kõ a Yesu nokware akyidifo te mu no, wɔyɛ ɔsoro Ahenni no manfo ma enti wɔtwe wɔn ho fi wiase no amanyɔsɛm ho koraa. Wɔmfa wɔn ho nhyehyɛ wiase no akodi mu. Nanso, sɛ nkurɔfo paw sɛ wɔbɛdɔm amanyɔkuw bi, wobegyina ama wɔatow aba ama wɔn, anaa wɔka sɛ wɔbɛtow aba a, Yehowa asomfo nka ho asɛm. Ɛwom sɛ Onyankopɔn asomfo mfa wɔn ho nhyehyɛ amanyɔsɛm mu de, nanso wodi mmara so. Dɛn ntia? Efisɛ Onyankopɔn Asɛm hyɛ wɔn sɛ ‘wɔmmrɛ wɔn ho ase nhyɛ atumfoɔ a wɔkorɔn no ase.’ (Romafo 13:1) Sɛ ɛba sɛ nea atumfoɔ no hwehwɛ ne nea Onyankopɔn hwehwɛ nhyia a, nokware asomfo di nhwɛso a asomafo no yɛe no akyi sɛ: “Ɛsɛ sɛ yetie Nyankopɔn mmom sen nnipa.”—Asomafo Nnwuma 5:29; Marko 12:17.
13 Yesu akyidifo anokwafo kyerɛkyerɛ sɛ Onyankopɔn Ahenni ne nnipa anidaso koro pɛ. Yesu ka too hɔ sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.” (Mateo 24:14) Sɛ́ anka Yesu Kristo akyidifo anokwafo bɛhyɛ nkurɔfo nkuran sɛ wɔnhwɛ kwan sɛ nnipa sodifo bedi wɔn haw ahorow ho dwuma ama wɔn no, wɔkyerɛkyerɛ sɛ Onyankopɔn Ahenni a ɛwɔ soro no ne nnipa nyinaa anidaso koro pɛ. (Dwom 146:3) Ɛyɛ saa nniso a edi mũ no na Yesu kae sɛ yɛmmɔ mpae ma ɛmmra bere a ɔkaa eyi no: “W’ahenni mmra. W’apɛde nyɛ hɔ wɔ asase so sɛnea ɛte wɔ soro.” (Mateo 6:10) Onyankopɔn Asɛm ka too hɔ sɛ saa ɔsoro Ahenni no ‘bebubu ahenni ahorow a ɛwɔ hɔ nnɛ nyinaa ma asã, na ɛno de, ebegyina daa.’—Daniel 2:44.
14 Esiane nea yɛasusuw ho yi nti, bisa wo ho sɛ: ‘Ɔsom bɛn na ɛde ne nkyerɛkyerɛ nyinaa gyina Bible so na ɛda Yehowa din adi? Ɔsom bɛn na emufo da ɔdɔ a Onyankopɔn ka sɛ yɛnna no adi no adi, wogye Yesu di, wɔmmfa wɔn ho nnhyehyɛ wiase no nsɛm mu, na wɔka sɛ nnipa anidaso koro pɛ ankasa ne Onyankopɔn Ahenni? Ɔsom ahorow a ɛwɔ wiase no mu nea ɛwɔ he na edu saa ahwehwɛde ahorow yi nyinaa ho?’ Adanse a ɛwɔ hɔ no da no adi pefee sɛ saa kuw yi ne Yehowa Adansefo.—Yesaia 43:10-12.
DƐN NA WOBƐYƐ?
15 Onyankopɔn mu gyidi kɛkɛ a yebenya no ntumi mma yɛnsɔ n’ani. Nokwarem no, Bible ka sɛ adaemone mpo gye di sɛ Onyankopɔn wɔ hɔ. (Yakobo 2:19) Nanso, ɛda adi sɛ wɔnyɛ Onyankopɔn apɛde ma enti wɔnsɔ Onyankopɔn ani. Sɛ yɛbɛsɔ Onyankopɔn ani a, ɛnsɛ sɛ yegye di kɛkɛ sɛ ɔwɔ hɔ, na mmom, ɛsɛ sɛ yɛyɛ n’apɛde nso. Afei nso, ɛsɛ sɛ yɛtwe yɛn ho fi atoro som ho na yɛde yɛn ho hyɛ nokware som mu.
16 Ɔsomafo Paulo daa no adi sɛ ɛnsɛ sɛ yɛde yɛn ho hyɛ atoro som mu. Ɔkyerɛwee sɛ: “Mumfi wɔn mu, na montew mo ho, Yehowa na ose, na mommfa mo nsa nnka nea ɛho ntew; na megye mo.” (2 Korintofo 6:17; Yesaia 52:11) Enti, nokware Kristofo twe wɔn ho fi atoro som ho biribiara ho.
17 Bible da no adi sɛ atoro som nyinaa na wɔka bom frɛ no “Babilon Kɛse” no. (Adiyisɛm 17:5) Saa din no ma yɛkae tete kurow Babilon, faako a atoro som fii ase wɔ Noa bere so Nsuyiri no akyi no. Atoro som nkyerɛkyerɛ ne nneyɛe a abu so nnɛ no fii ase teteete wɔ Babilon. Sɛ nhwɛso no, na Babilonfo som baasakoro anyame. Ɛnnɛ, Baasakoro abɛyɛ ɔsom ahorow pii nkyerɛkyerɛ titiriw. Nanso Bible ka no pefee sɛ nokware Nyankopɔn koro pɛ na ɔwɔ hɔ, ɔne Yehowa, na Yesu Kristo yɛ ne Ba. (Yohane 17:3) Ná Babilonfo no san gye di sɛ onipa wɔ ɔkra bi a enwu da hyɛ ne mu na wotumi yɛ saa ɔkra no ayayade bere a nipadua no awu no. Ɛnnɛ, ɔsom dodow no ara kyerɛkyerɛ sɛ ɔkra anaa honhom a enwu da hyɛ onipa mu a wobetumi ayɛ no ayayade wɔ hellgya mu.
18 Esiane sɛ tete Babilon som trɛw kɔɔ wiase mmeae nyinaa nti, wobetumi afrɛ wiase nyinaa atoro som ahemman a ɛwɔ hɔ nnɛ no sɛ Babilon Kɛse ma afata. Na Onyankopɔn aka ato hɔ sɛ saa wiase nyinaa atoro som ahemman no awiei bɛba mpofirim. (Adiyisɛm 18:8) Wuhu nea enti a ehia sɛ wotwe wo ho fi Babilon Kɛse no fã biara ho no? Yehowa Nyankopɔn pɛ sɛ ‘wufi Babilon Kɛse no mu’ ntɛm bere a ɛbere da so wɔ hɔ yi.—Adiyisɛm 18:4.
19 Sɛ wusi gyinae sɛ wobɛtwe wo ho afi atoro som ho a, ebia ebinom bɛtwe wɔn ho afi wo ho. Nanso, sɛ wo ne Yehowa nkurɔfo bom som no a, nea wubenya dɔɔso sen nea wobɛhwere. Te sɛ Yesu asuafo a wodi kan a wogyaw nneɛma bi guu hɔ kodii n’akyi no, wo nso wubenya anuanom mmarima ne mmea pii wɔ Onyankopɔn som mu. Wobɛba abɛyɛ wiase nyinaa Kristofo nuayɛ kuw kɛse bi a nnipa ɔpepem pii a wofi komam da ɔdɔ adi kyerɛ wo wom no muni. Na wubenya daa nkwa wɔ ‘wiase a ɛreba no mu’ ho anidaso a ɛyɛ anigye. (Marko 10:28-30) Ebi mpo a, bere bi bɛba a wɔn a wɔtwee wɔn ho fii wo ho esiane wo gyidi nti no bɛhwehwɛ nea Bible kyerɛkyerɛ no mu na wɔn nso abɛyɛ Yehowa asomfo.
20 Bible ka sɛ Onyankopɔn bɛsɛe wiase bɔne yi nnansa yi ara, na ɔde wiase foforo a trenee te mu abesi ananmu wɔ N’ahenni nniso ase. (2 Petro 3:9, 13) Hwɛ sɛnea saa wiase no mu bɛyɛ anika afa! Na ɔsom biako pɛ, nokware som biako pɛ, na yebenya wɔ saa wiase foforo a trenee te mu no mu. So ɛnyɛ papa sɛ wobɛyɛ nea ehia biara na wode wo ho ahyɛ nokware som mu seesei ara?
[Ase hɔ asɛm]
Sɛ wopɛ nea enti a wɔde Babilon Kɛse gyina hɔ ma wiase nyinaa atoro som ahemman no ho nsɛm pii a, hwɛ Nkekaho a ɛwɔ kratafa 219-20 no.
NEA BIBLE KYERƐKYERƐ
▪ Nokware som biako pɛ na ɛwɔ hɔ. —Mateo 7:13, 14.
▪ Wɔnam nkyerɛkyerɛ ne nneyɛe so na ehu nokware som.—Mateo 7:16, 17.
▪ Yehowa Adansefo som wɔ ɔkwan a ɛsɔ Onyankopɔn ani so.—Yesaia 43:10.
[Adesua no ho Nsɛmmisa]
1. Sɛ yɛsom Onyankopɔn wɔ ɔkwampa so a, mfaso bɛn na yebenya?
2. Yɛbɛyɛ dɛn atumi ahu ɔkwampa a ɛsɛ sɛ yɛfa so som Yehowa, na mfatoho bɛn na ɛbɛma yɛate eyi ase?
3. Sɛnea Yesu kyerɛ no, sɛ yɛpɛ sɛ yɛsɔ Onyankopɔn ani a, dɛn na ɛsɛ sɛ yɛyɛ?
4. Yesu asɛm a ɔka faa akwan abien ho no kyerɛ dɛn, na ɛhe na emu biara de nnipa kɔ?
5. Yɛbɛyɛ dɛn atumi ahu wɔn a wɔyɛ nokware som mufo?
6, 7. Onyankopɔn asomfo bu Bible dɛn, na ɔkwan bɛn so na Yesu yɛɛ eyi ho nhwɛso?
8. Dɛn na Yehowa a yɛbɛsom no no kyerɛ?
9, 10. Akwan bɛn na Kristofo fa so da ɔdɔ adi kyerɛ wɔn ho wɔn ho?
11. Dɛn nti na ɛho hia sɛ yegye Yesu Kristo tom sɛ nea Onyankopɔn nam no so begye nnipa nkwa?
12. Dɛn na wiase a Kristofo mfi no kyerɛ?
13. Yesu akyidifo anokwafo bu Onyankopɔn Ahenni no dɛn, na ɛno nti wɔyɛ dɛn?
14. Ɔsom bɛn na wugye di sɛ edu nneɛma a wɔhwehwɛ wɔ nokware som ho no ho?
15. Dɛn bio na Onyankopɔn hwehwɛ ka gye a yebegye adi sɛ ɔwɔ hɔ no ho?
16. Sɛ yɛwɔ atoro som mu a, dɛn na ɛsɛ sɛ yɛyɛ?
17, 18. Dɛn ne “Babilon Kɛse” no, na dɛn nti na ɛsɛ sɛ woyɛ ntɛm ‘fi ne mu’?
19. Sɛ wosom Yehowa a, dɛn na wubenya?
20. Dɛn na wɔn a wɔwɔ nokware som mu benya daakye?
[Adaka/Mfonini wɔ kratafa 147]
NOKWARE NYANKOPƆN ASOMFO
▪ de wɔn nkyerɛkyerɛ gyina Bible so
▪ som Yehowa nkutoo na wɔbɔ ne din kyerɛ afoforo
▪ fi komam da ɔdɔ adi kyerɛ wɔn ho wɔn ho
▪ gye Yesu di sɛ ɔno na Onyankopɔn nam ne so begye nnipa nkwa
▪ mfi wiase
▪ kyerɛkyerɛ sɛ Onyankopɔn Ahenni ne nnipa anidaso koro pɛ
[Mfonini wɔ kratafa 150]
Sɛ wo ne Yehowa nkurɔfo bom som no a, nea wubenya dɔɔso sen nea wobɛhwere
twi_Latn zul_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn sag_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn